url: =ZYA le Zomi khangnote sep ding ~ Hau Za Cin :: ZOMI DAILY\nZYA le Zomi khangnote sep ding ~ Hau Za Cin\nposted on 25 August 2016 at 2:57 pm UTC+9:30 Lomkholna: Article, Hauzacin\n‘Sep ding’ ci a mawhpuak kiguan pah zezen cih zong zaknop khol kei maw! Ahih hang a gah hong khum mahmah ding hi. Sep theih hun sawtlo a, sep theih zong kihaulo hi. I septheih themno khat in nuntakna tampi hoihsak thei ahih manin bel septaak hi. Tua ahih manin a semzo ding leh a semthei Zomi Khangnote kiangah ‘sem ding’ ci-in kong gelh hi. En suk pah ni.\nMakaite leh mipilte in mihing in ‘lunglutna gina’ khat teitei neih hamtang ding ci uh hi. Tua ‘lunglutna’ pen a hoih lama mite a khek thei nasep, gamtat hileh ci uh hi. Lunglutna khit ciangin mihingin ‘siamna, kivakna’ khat teitei neih ding ci uh hi; tua pen nekmuhna ding a kisam hi. An ne loin kinungta theilo hi. Tua ‘siamna, kivakna’ pan ‘siamnelna’ dong ah kilapsang ding hi ci uh hi. Tuate nei leng midangte nuntakna a hoih lamin kilamdangsak thei hi ci uh hi.\nTua bang lungtang, siamna, siamnelna a nei dingin Zomi khangno khempeuh ka deihsak hi.\nMi khempeuh a pian panin siamlam, hihtheih lam a neisa vive hi a, ahi zongin a neih lam uh a kitheilo tampi om thei ahih manin tuate phawksak ding a thupi khat hi. A phawk uh ciang kisin in siamna, hihtheihna khangsak ding uh hi. Tua pen makai leh kipawlna khempeuh mawhpuak, tavuan ahi hi.\nKhantohna dingin a hoih lam vive ngaihsut masak kul hi kici hi. A sia kawmlak pan a hoih muhtheih kisam hi. A sia lak ah a siatna bekbek mulo dingin a hoih thei ding, a hoihzaw diak pen muh theih ding kisam hi. Tua a hoih neu ciuciau pen tengkhia dingin khoi ding, puah ding, kem dingin zuun ding – tua hileh hong khangto in a hoihlo lak pan a hoih hong palh in a tawpna ah a hoih in hong zel ding hi. Tua banga a hoih, a pha a kipuah theih nadingin a kisam pawlkhat om hi.\n1. Ngimna hoih khat nei ding hi.\nZomi khangnote in Zomi khempeuh khantoh nading a ngim ding uh hoih hi. Khantoh nadingin a gimte huh kul, a cimawhte van kul, a haksate dinpih kul, a thuakte thuakpih kul, a hanciamte tawsawn kul, a ding zolote bankaih kul. Khuasung ah mipi theih ding thusia, thupha a om khempeuh manlang taka zaksak pah kul. Kidop ding, kidal ding a omleh manlang taka theihsak pah kul. Sep ding huh ding a omleh a sem ding, a huh ding mipi kizaksak pah kul. Tangzang a sep kul hi. Mite pahtak a ngah nadingin a tup, a ngim a gina kisam a, mite teltak a theihsak leh muhsak kisam hi. Mihing khuak in na khempeuh ciamteh zolo ahih manin mun khempeuh ah gen kawikawi, gen kikkik, hilh kikkik, hih kikkik kisam hi. Khatvei genna mikim in theipah, telpah, ciamteh suak cih bang om ngeilo hi.\n2. Kilawmtatna bawl ding.\nKihotheihna, kizopna, kilawmbawlna, kikholhna gina neih ding kisam hi. Mi nuntakna a puah dingin mi tawh kizop masak ding kisam hi. Mi tawh kizom dingin mite lungsim theih kul hi. Mite lunglut lam theih kul hi. Ei deihna leh mi deihna kibang denlo hi. Lunglut zong kibanglo hi. Kin leh sep ut zong kibanglo hi. Ahi zongin ngimna hoih khat neih khit ciang mite tua ngimna leh deihna theihsak kisam a, a theih khit uh ciangin sep khop kipan thei pan hi. Tua theihsakna dingin kikholh theih, kihotheih, tutkhop theih phot kisam hi.\n3. Mi cimawhte a dinkik nading uh huh ding hi.\nMeigong tagahte, huh ding neilo, hon ding neilote a huh a panpih ding khuasung nungak tangval Zomi khangnote ahi hi. A manlanga kuankhia a seppih ding, zawhpih ding khangnote hi. Thaman lamen kei ni Pasian in hong theihpih ding hi. A tek khat, a cimawh khat, mikhual cina khat na huai na kep na khoi ciangin nang mimal thupha bek hi loin na minam thupha zong hi a, eite hong bawlpa muhna ah zong kilawm in guaksuak het lo ding hi. Tua nasep Zomi khangnote mawhpuak hi. Kisam keng ci kha ken, upate in, ‘Saipi amah bek lianlo hi’ kici hi; mi na kisap hun hong tung pelmawh ding hi. Mite a dinkik nading uh nasep thupisak ni, thupi sak bek hi loin i sepding ahi hi.\n4. Gamtat hoih leh kilawm mite theisak in en zong zang ni.\nZomi khangnote in khuasungah omdan kilawm, innsungah omdan kilawm, gamsung gampua ah omdan kilawm a lak dingte i hi hi. Kizep dan kilawm leh hoih, kampau dan kilawm leh hoih, kiho dan kilawm leh hoih a zang dingte i hi a, mite a zang thei dingin a pattah ding zong eite mah i hi hi. Pil gamtat ding, laisiam gamtat ding, kiniam khiat a mite hopih ding a kisinsak ding eite i hi hi. Siangtho nuntakna a lakkhia dingte i hi a, a siangtho in a gamta dingte zong i hi hi. Thudik thuman gen ding, a hoih a pha sem ding, khangsawnte theihsak ding nang leh kei tavuan hi.\n5. Hanciamna nei dingin mite hanthawn ding.\nKhangno khat pen a sepzawh ding na tampi om hi. Khangno hun pen thahat penpen lai hi a, sem nuam in sem ngam peuhleh a zawhlah ding omlo hi. Khangno hun sauvei loin sawtlo kal in hong beipak ziau hi. Septheih hun sawtlo a, hanciam a sem dingin kihanthawn hun ahi hi. ZYA leh Zomi khangnote in mite hanciam ding leh a sep theih bangbang uh hanciama kuhkal a sem dingin a tawsawn, a thapiak ding ahi hi.\n6. Pasian upna kip nei dingin kisinsak ding hi.\nKhangno hun pen Lai Siangtho in ‘tomcik hi’ ci ahih mah bangin tua hun tomcik pen zangsiam dingin hong hilh hi. Zangsiam kei leng kila kik theilo a, kisikna leh pawisakna tawh hun nunung kizang thei hi. Tua ahih manin lamdik totna dingin Pasian thei in amah upna leh muanna, siangtho nuntak neih nading, a hoih a pha sem nuam ding, mite ahuh nuam hi ding, a pahtawi nuam hi ding, a khual hi ding, a lungdampih nuam hi dingin a kisin ding ahi hi. A khangno laiin a kisin keileh a khangham ciangin a kisinnop hang ‘ui mei kawisa kawi veve’ cih bangin kikhek kik thei nawnlo kha ding hi. Tua manin Zomi khangno khat in a khangno lai mah pan Pasian zahtak in upna kip a neih ding, Pasian a phawk ding a kisam ahi hi.\n7. Thanuamna a neih ding kisam hi.\nZomi khangno khat in a sep ding a kipia, a sep dinga kilamen khat pen sawlsawl kul loin a sep pah nop ding thanuamna a neih kisam hi. Sawlsawl kul, kutkut kul, zolzol kullo in ‘sep ding om ei’ cih a kigen nak leh a diangkhia thei dingin Zomi khangno a lungtang a kizawh kul hi. Ama adingin a thanuam khat pen mite adingin seppih kulleh zong thanuam takin sem pah hi. Mite khualna nei khat in amah zong kikhual pah hi. Amah zong a kikhual zolo khatin midang khualna nei theilo hi. Zomi khangno khat in lawpna leh thanuamna kicing a neih ding, tua tawh a khantoh ding, a picin ding a thupi mahmah bek hi loin ‘a hiding ngiat’ ahi hi.\n8. Ahihna kitheician mah ding hi.\nKhangno khat pen amah kua hi hiam cih a kitheihciat mahmah ding ahi hi. Ama hihna bang hi hiam cih a kitel kisam hi. Zomi ahihna a theih kisam hi. Numei ahihleh numei ahihna leh numei sep ding numei tavuan a theih kisam hi. Pasal ahihleh pasal ahihna leh pasal tavuan a theih kisam hi. Bang dinmun ah ding hi hiam cih a kitheih kisam hi. Bang sem thei in bang sem theilo hiam cih zong a kisam hi. Amah leh amah a kitel khangno khat mi picing a suak ding hi. Zomi khangno khempeuh in amah leh amah a kitel bek hi loin, a kitel nailo a omte zong lungduai tak, zahtak kawm takin a telsak ding, ahilh ding ahi hi. Ei leh ei i hihna kitel peuh leng i mailam lawpna leh lametna tawh kikalsuan zangzang thei pah hi.\n9. Mailam nuam semsem ding hi cih phawk ding hi.\nMailam lametna thupi zaw kan hi cih a phawk dingin Zomi khangno khempeuh in a theih ding kisam hi. Tuni sangin zingciang hoihzaw dinga, zingciang sangin thaiciang nopci zaw lai ding hi. Banghang hiam cih leh zingciang hoih nadingin tuni in na kisem a, thaiciang hoih nadingin tuni leh zingciangin na kisem hi. Semto in puahto in kalsuanto peuh lehang mailam nuam semsem ding hi. Tuni in i sepkei a, mailam hoih ding i lamet pong leh bel na tuaci tuanlo ding hi. Ahi zongin tuni in banghiam khat hih peuh lehang mailam nuam semsem ding hi. Tua manin tuni in a tu mawkmawk, a vak mawkmawk thei hi loin a sem tangtang dingte hi hang.\n10. Pattah huai, etteh huaite a pattah, a etteh dingte hi hang.\nZomi khangnote in khuasungah, vengsungah, a koi mun peuh ah nahoih sem, thudik, thuman, gamtat hoih, etteh tak a muh nakleh a pahtawi ding, a etteh ding ahi hi. A hoihzaw a hong bawl dingte etteh kei leng kua etteh ding? A hoih bawl theite eng ding hi hang. Thupi bawl ding hi hang. Lamsang in a kulleh amau kimakaih sak ding hi hang. Khantohna lampi hong tonpih bek hi loin hong ‘musak’ khinzo uh ahih manin!\n11. Mi khempeuh in ‘hihi’ acih theih ding gamtatna, nasepna uangbawl ding hi hang.\nMi pawlkhat bek in ‘hihi’ a cih ding ahih leh mikim huamlo cihna hi. Mipi a kuamah peuh in hih bel mi khempeuh in pakta inteh, mi khempeuh in noptuampih inteh, mi kuamah peuh in phasa inteh acihte lim sep semsem, uangbawl semsem ding ahi hi. Mi khempeuh lungdamna leh phasak ahih nakleh nang leh kei zong hong huam kha hi. Tua ahih manin nahoih sep cimtak kei ni.\nTuni a na hih theihte zingcianga hih dingin siit kei inla, mi tampi lungdamna ding nasep theihleh zong mi tawmcik adingin siit kei in. Na nuntakna a manpha in na zat theih dingleh siit kei inla, nuntakna tampi neilo na hihlam phawk in. Mi khempeuh ading na manpha sem zo ciat dingin Topa in Zomi khangnote leh mikim thupha hong pia ta hen.\nZYA kum sawt taang bang dam hen. Phuigua bang phungcing hen. A banzal mi khempeuh lungmuanna, nopsakna, deihteng li bang cinna hi hen. Zomi leh Zogam a zun, a lamsang, a paalsak hong hi denta hen. Hau Za Cin, Ph.D (Chem), ZYA Magazine\nPrevious: Singapore: Inn nasem khat zawhthawh thu tawh kiciahsak\nNext: Myanmar leh Italy gam-a ziinliing Updates\nUS Tulsa pan Pa Lang Za Khai (Tungzang, Hatzaw) in hongnusia\nZomi Innkuan USA pan Vaidawn na tung lungdam kohna\nPa Suan Pau (Hornbill Nursing Home) tawh kiholimna


timestamp: atn

url: =Global Buanli Family: Tulaai Leitung Thuthang Tuamtuam Updates May 5, 2014\nTulaai Leitung Thuthang Tuamtuam Updates May 5, 2014\n· Kawlgam kumpi kilemna Vaaihawm pawl leh KIO makaaite ongtungding May 13 niciang kilemna tawh kisai kalsuan ziading Mitkyina khuapi ah kimuding ci in langnih pan taangkokhia uhhi.\n· Kawlgambup Muslim biakna abia mipi te I akhatveina kimuhkhopna khawmpi ongtungding September kha sung in nasiatak in bawlding in vaaihawm pawl in May 5, 2014 ni in Yangon khuapi ah mipi zaak in taangkokhia uhhi.\n· Kawlgam President thupiakna tawh thuvaaihawm Kawlgam Biakna khat pan khat suahna thukhun tawh kisai in kiman siangta a mipi theihding in kitaangkokhia ta ding ci in Committee in May 5, 2014 ni in taangkokhia uhhi. Hih thukhun peen Buhdha biakna azui numei khat biakna dangkhat in atenpih nop leh Buhdha biakna zin in zui masa ding cih zong kihel ahihman Gaalkaap Bu pawlpawl leh kumpi naseem Zomi tampi ongmatsak ding uh ahihman patauh huai simtham hi.\n· Thailand gam saklam kawlgam tawh gamgi Chin District Me Long khuakiang pan kipan in 6.0 Magnitude ahaat zin May 5, 2014 ni in ling a, Kawlgam Yangon khuapi leh Shan gam sungdong ah thawn in liing himah leh asi aliam Innsia losia bangmah omlo hi. Ahizong in Shan gamlam ah lingkik kha leh kidawm ding in kumpi ten thupia uhhi.\n· Gaalvaai ah thukimna nei ban ah lawmta ahi American leh Philippine gam te in gamnih gaaldokhawm kisinna May 5, 2014 ni in nasia tak in Philippine gam ah kipan ziahziah ta uhhi. Hih pawipi peen ni 10 sung kaaiding a US gaalkaap 5,500 kihel in Balikiton ci in aminpia uhhi.\n· World Health Organization WHO te in leitung ah Polio kici natna lungno kizeelta ahihman in kidawmding in mipitung ah theihsakna May 5, 2014 ni in taangkokhia uhhi. Hih polio lungno peen naupang kum 5 nuaisiah te tung ah tubaih mahmah a neekna dawnna pan kingah thei ci hi. 2013 kum in mi 417 hih natna ngah a, 2014 kum ading kha 3 sung ah mi 68 in ngahkhin ta hi ci uhhi.\n· Nigeria gam Chibok High school sangnaupang nungakno 230 Boko haram migilo te in April 14 ni a amat uh tunidong Nigeria kumpi te in honkhiazolo lungmang in aomlaai tak un, Kazuak mang tading uh ci in Boko Haram migilo makaaipi Abukabar Shekau in May 5, 2014 ni in taangkokhia hi.\n· Hongkong gam nuailam Po Toi tuikulh kiang ah Tembaw naseem 12 atuag Cargo Tembawpi khat May 5, 2014 ni in kibunga, mikhat nga bengten nahonkhia man in mi 11 tudong kimuzo naailo hi ci in Xinhua thukizaakna in genkhia hi.\n· Ukraine gam nisuahna lam a om Sloviansk khuapi sung ah Russia deih thautawi te leh Ukraine gaalkaap te May 5, 2014 ni nasiatak in kikaap uha, Ukraine deihthau tawi 30 vaal si in Ukraine Helicopter khat kikapkhia in gaalkaap 4 kaaplum uhhi. Russia te in Ukraine gam sung Russia kampau te kahna aw nikhat in tulsawm vei kaza uha, Ukraine gaalkaap te akhawlkei leh kizial ding ci uhhi. NATO in bel migamsungbuai na ah akilaaihawlh te abengkhia ziauziau ding in kigingkhin ung cileuleu uhhi.\n· Rhode tawlngakna tuikulh tung ah US Circus laksiam numei mi 20 te May 4,2014 ni kiciang in siamna alahlaaitak un pi 40 bang asana pan amau le amau kikiasak kha uha, avek un liam in mi 9 naakliam mahmah hi.\n· Nungkaal Friday ni akibung hiding a upmawh China te Tembaw tung a tuang Pacific tuipi tung a micimawhte huhding in Arizona Base mihonkhia gaalkaap te May 5, 2014 ni in Vandawn ah leengpah ciaiciai in Vanlaaipan Tuipi tung ah huihlukhu tawh tuaksuk in akaangbaang China mi 2 honkhia uhhi. Avek un mi 12 hi ding in ki ummawha, mi 4 Venezuela ten ahotkhiatna pan nih sikhin in adang 6 te mangcip laai hi.\nPosted by Thang Khawm Pauzomi at 3:54 AM


url: =Bang i ci gamtat dinghiam? ~ Tual Khan Suan :: ZOMI DAILY\nposted on 20 January 2017 at 11:16 am Lomkholna: Article, Politics, Tualkhansuan\n“Khan kilam dang, pian kilam dang, Bang i ci gamtat ding hiam?” A lui khempeuh i pai pah diam, A thak khempeuh i pom pah diam?” By Sukte T. Hau Go – Leitung huihnun zia (trend) kikhelna hangin i nuntakna sungah i gamtat zia, i nek zonzia, i kikholhzia ( kholkhop zia) leh i ngeina te ki lamdang toto hi. A hoihlo, a kilawmlo ngeina, paizia pan a hoih zaw ngeina, paizia ah a kilaih a om bangin, ngeina hoih leh paizia hoih pan in a hoihlo ngeina, paizia ah a kilaih tampi tak mah om hi.\nTua kikhelna/ kilaihna tampi te hangin i minam ngeina mangthang ding cih lau in i langpan tentan diam? A hih kei leh, tua bang kikhelna te pen khantohna leh tulai dan ( modernism) hi ci’n i sang pah zaw diam? Khan ki lamdang, pian kilam dang hi.\nLai neilo Zomi te khat leh khat lai kikhak in thu i kiza ziauziau thei hi. Laisim theilo Zomi te laisiam leh mipil i om hi. Minam dang sang naupang a om Zomi te’n nam dang te tungah sangsia i sem hi. Khuang leh zam bek tum a lasa Zomi te’n Guitar, Drum, piano leh tum theih tuamtuam tawh la i sa thei hi. Bi inn nuai sunga teng Zomi te’n taih inn i nei hi. Mawtaw mu ngeilo Zomi te’n mawtaw i nei hi.Inn sung/ khua sung khat bek a thu piang thei Zomi te’n leitung bup a thupiang second kihallo in i thei hi. A meii dawn a om Zomi te a lu dawn ah i om hi.Khan kilam dang, pian kilam dang!\nGal beng sa beng, gal ai sa ai a om Zomi te’n kilemna deih in i zong hi. Pianpih sanggam melma a kinei a phuba kila Zomi te mawh kimai sak in an kuang i um khawm liliai hi. Khual mi, zin leh lengla deihlo Zomi te zi leh pasal in ki nei in innkuan khat sungah i om khawm hi. Zu kham sa kham a lam Zomi te Pasian thu kham in i lam hi. Khan kilam dang, pian kilam dang!\nLokhawh, singpuak bek tawh annek ding zong Zomi te’n khua-ul luang lo in buh leh bal i ne hi.Dangka san pek khat na ngawn a mu ngeilo Zomi te’n kham leh suang manpha tawh sum i bawl hi. A khum a al ne ngeilo Zomi te’n bawng nawi leh khuaizu kham in i om hi. Khual kai ( khual zin) khia ngeilo Zomi te tuipi gal dong i tung hi. Khan kilam dang, pian kilam dang!\nInnkuan khat sungah mo nih leh thum a kemkhawm thei Zomi te zi nei ma in inn i tuan hi. Nu leh pa zahtak leh thu mang Zomi te zi te hangin nu leh pa tawh inn kikhen khia hi. Zi te it man a nu leh pa, pianpih sanggam tawh kilem ding hanciam Zomi te’n nu leh pa leh sanggam te i toto hi.Sum leh pai a muh uh teh nu leh pa a ap masa Zomi te’n zi neih khit teh nu leh pa khut sungah bang mah tung nawnlo hi.\nNu leh pa thu nial ngeilo Zomi te’n zi neih khit teh nu leh pa thu mang nawnlo uh hi. Zing thoh ciang in nu leh pa zahtakna tawh a hopih masa Zomi te’n a zi te uh hopih masa uhhi. Nu leh pa thu dot a nei Zomi te’n Zite thu dot in i nei hi. Khan kilam dang, pian kilam dang!\nPasal te muang a bel mothak Zomi te’n pasal te thu i nial hi. Pasal te deihna a dong masa Zomi te’n ei deihna pasal te kiang i gen masa zaw hi. Pasal te nasep a huh Zomi te’n ei nasep hong huh ding i gen zaw hi. A kilem innkuan nuam sunga om Zomi te, ei i om teh kilemlohna om hi. Apuah ding a kuan Zomi te’n i siasak zaw hi. “ Ka nu leh pa” a ci Zomi te’n “ ka teekte” i ci hi. A mau a ding a kuan Zomi te’n ei a ding i suak sak hi. Khan kilam dang, pian kilam dang!\nZawl kihel a ngeina zui a zuthawl kipiakna tawh kipi, kila Zomi te i zawl tai hi. Zawlta deih lo, sim mawh Zomi te’n zawlta i nei hi. Numei te ang sawk man sialpi khat kiliau sak/ kigam Zomi te a mawkna in i kipia hi. Mi tanu te siatsak man/ zawl gai man ( zawl lei kici) sialpi kua ki liausak Zomi te kam khum tawh niangtui sai ah i kimai sak hi. Biak inn sungah numei pasal tutna kikhen dimdiam Zomi te i tu khawm ngeingai hi.\nLawm kingai mahmah te mitmei hek bek tawh thu kigen kiaukiau Zomi te khut leh khe tawh i holim hi. Nungak leh tangval a kikhen thei sinsen Zomi te nupi leh nungak, tangval leh papi kikhen thei nawnlo hi. Kiten ma huna om khop ding a ut lo Zomi te i ki malep hi. Ngeina zui a kiten khit ciang bek a lupna khat kitaang Zomi te, living together in i om khawm hi. Zi khat, pasal khat tawh a tul Zomi te angkawm in i lungleng hi. Khan kilam dang, pian kilam dang!\nNu leh pa hilhna tawh a gamta Zomi te’n nu leh pa i sim mawh bawl hi. Nu leh pa thugen a zui Zomi te’n nu leh pa i thuhilh hi. Nu leh pa tawh an nekhawm Zomi te’n nu leh pa om loh teh an i zong khualkhual hi. Nu leh pa tungah thupha a bawl Zomi te’n nu leh pa i samsia hi. Khan kilam dang, pian kilam dang!! Tual Khan Suan\nPrevious: Obama in US innkangpi mangpha akhakma in Europe nisuahna lamah Abram Tank sawl ~ TK Lian\nNext: Kua vaipuak hiam ~ Cin Lian Khai


url: =Kawlgam ah alamdang nupakop in akiciamteh te’n ta nihna neithei :: ZOMI DAILY\nKawlgam ah alamdang nupakop in akiciamteh te’n ta nihna neithei\nposted on 20 May 2017 at 11:52 am UTC+9:30 Lomkholna: Myanmar, News, Sawltak\nKawlgam ah nupa lamdang mahmah in akiciamteh nupakop khat omhi. Tuate nupa pen apasal Ko Saw Tin Tun kici a, azipen Ma Tandar Soe ahihi.\nBanghang in lamdang kisahiam cihleh apasal pen atun asanna Pi 5 leh letmat 4 hi a, azipen Pi 2 leh letmat 4 bek phamawk hi. Atun asanna uhpen Pi 3 tak kikhai mawk hi.\nHihte nupa pen Irrawaddy Region sung khuaneu khatpan hi a, 2011 kum in kiteeng uhhi. Akiteenzawh 2013 kumciangin tanu khat neithei uhhi. 2017 April khasung in tanu khat neikik leuleu uhhi.\nAtun asanna akikhaibek hilo in akum uhzong kikhai sawnsawn hi. Akiteen laitak un apasal pen kum 28 hikhin a, azipen kum 18 bek hipan hi. Kum 10 kikhai uhhi.\nAzi in agenkhiatna ah kaki teenzawh uh kum 5 cingkhin in, innkuansung buaina lianpi omlo hi ci’n genkhia hi. Khuakhat kahi uh a, ka pasal in hong teenpihding acihciang in kazia uh kibanglo ahih manin, ngaihsut hamsa kasa mahmah cihi.\nAhi zongin kha 6 aki ngaihkhit uhciangin kiteeng uhhi. Khuasung venglehpaam te’nzong lamdangsa in, atun uhzong kikhailua ahih manin, innkuansung nawngkaina omkhading, innkuan kiploding hi ci’n aki genngeingai hangin amau nupa pen ki it mahmah uhhi.\nAtanu agolpen anutawh kibangleh kilawm kici hi. Alam paizia leh akhe omzia pen anumah bangkhading hi ci’n apasal in genkhia hi. Atanu nihnapen ahihleh ngeklai in, aminzong vawhnailo. Bangcibang hongpiangding cihpen ki genthei nailo cihi.\nKhuaneu khatah midangte lo khawhsak in akivak innkuan khat ahihi. Nikhat tul 3000 pan tul 5000 cihbang ngahthei in, tuatawh akivak uh ahihi.\nAtanu agolpen agailai in asuahdong Maternal & Child Health (MCH) te’n sumbei khempeuh huhin panpih uhhi. Ahi zongin atanu aneupen asuah ciangin teng 5 kabei uh cihi. Ref: LyMo\nTusungteng nupa lamdang tuamtuam kiza hi. French President pa leh azipen kum 24 val kikhai uhhi. Japanese Princess khatin “Royal Status” nusia in mimawkmawk khat teenpihding cihi. Kawlgam ahzong tuncinglo Pi 2 valdeuh apha nupi khatin ta nih neithei lel hi.\nRelated: Chicago hospital ah palik te’n thongkia zatolum khat kaplum\nItna mittaw, itna ompeuhleh nakhempeuh lemtang mahmah hi. ZD Sawltak #zomidaily\nPrevious: ZAM Thupuak :: 28 May 2017 (CLU – UNHCR leh gambel makai te kimuhna)\nNext: Johor lamgei vanzuakna “Hawker Stall” te mawtaw in phukha in Tourist khat zato tung\nDegree angahkhit asawtlo in nau asuak a ettehhuai nupikhat


url: =Coco Tuikul ~ Thu Tatuam (Siyin News)\nTuesday, February 20, 2018 Kawl Ngam Thu 1 comment\nKalwngam thangsang , India te ii neisa Adaman & Necobar tuikulte ii saksang bel tuikul hi in, azaidan sia athungsang pan tawdap sang tai 7.4, apheilam tai 1 .\nCoco Tuikul naina ah tuikul no 7 sia Koko tuikul ii ahuam ci'n kisim hi.\nAdaman & Necobar tuikulte sia Maangkang ngamkeakte hun athetma in kuamama ii neisa hi ngawl ahikom Portuguese te in la uh hi.\nKawlngam sia India ii ngamhuam sung pan akhen ciang Coco Tuikul zongh Kawlngamna huam sak hi.\nYangon pan tai 257 kikuala aa, Yangon Division ii huamsungah kikoi hi.\n2014 Census sungbangh hi le ateang mihing 950 pha hi.\n1994 kum in Sen ngam navy te ngiaphual saat tu ci thuthang ngei ahihang Kawlte na maan ngawl ci'n nial uh hi.\nIndia ngamna sia Hi tuikul tungah Sen Navy te a om tu laupeuma hi.\nVanleang tual khat om pi 9500 sau hi.\nTulaitak Kawlkumpite in " EL/M-2226 Coastal Surveillance Radar System" kici Radarte thua zo bangh hi le Kawlngam sia tuipi sang pan akisim thei ngalsim teambaw le ngalvanleangte nawngkai sak zo tu hi.


url: =DELHI : LEIVUI KHUAPI\n- J. Thang Lian Pau | April 15, 2010\nDelhi pen India adingin a phualpi (capital) leh khua lian pen hi a, mihing tam lamah a nihna (a khatna Mumbai), leitungah a giatna ahi hi. 2007 kumin milip then 17 val teng a, zumkamin English, Hindi, Urdu, Punjabi cihte kizang hi. A zaina 1484 km2 hi a, tuipi pan a sanna 784 ft pha hi.\nOld Delhi, New Delhi, Delhi: Delhi pen Yamuna gun beela a teengte in Topa Jesuh pianma, BC kumzabi 6-na hun pawla a sat uh hi dingin kituat hi. Delhi pen politik, cultural leh sumbawlna lamah damdamin khang toto a, Mughal Empire (AD 1649-1857) hun ciang Mughal gam phualpi suak hi. British ten 1912 kumin Calcutta pan Delhi-ah India phualpi tuah uh a, Delhi khuapi zong keek beh gawp pah uh hi. A kikeek beh teng ‘New Delhi‘ (Delhi Khuathak) a kicih ciang Delhi pen ‘Old Delhi’ (Delhi Khualui) suak hi. Delhi ciatciat-ah India phualpi a kingakna pen New Delhi teek ahi hi. New Delhi pen British architect, Edwin Lutyens makaihna tawh a kigeel (plan), 1920 kuma bawl a kipan leh 1931 kuma a kizo ahi hi.\nOld Delhi leh New Delhi pen a kigawmin ‘Delhi’ ciin zong kilo thei hi. Delhi pen khuapi khat lah hi, India phualpi lah hi, gam khat (UT) lah hi kawm hi. Delhi-ah India gam bup kumpi leh Delhi gam kumpi omkhawm ahi hi. Delhi gam teng khua-in dim zong cih theih a, Singapore tawh kibang sim hi.\nNational Capital Territory of Delhi (NCT): 1952 kumin Delhi gam kumpi cih theih, Delhi State Assembly kiphut a, 1956 kumin kiphiat kik hi. 1966 kum pan 1991 kum dong Metropolitan Council ciang bek vaihawmna tawh om hi. 1991 kumin National Capital Territory of Delhi (NCT) ciin Union Territory (UT) dinmun ngah hi. Tua pan kumpi tuam neih kipanin India kumpi taangin Lt. Governor in vil hi. Delhi gam (NCT) kumpi vaihawmna innpi-ah seat (MLA) 70 om hi. Tulai taka kumpi a seemte pen Chief Minister, Pi Sheila Dixit’ makaih Indian National Congress party-te ahi hi.\nIndia gamah kumpi dawl li – India kumpi, State kumpi, UT kumpi leh Autonomous District Council (ADC) kumpi cih bangin om suk hi. A niam pen ADC kumpi zong upadi bawl khuan ngah zah dongin a thuneihna uh maimai lo hi. Mizoram state sungah bang Lai leh Mara ten ADC kumpi nei uh hi.\nNational Capital Region (NCR): A lian a zai mahmah khuapite ‘City’ mai hi loin ‘Metropolitan’ kici hi. Tu hun ciang Delhi pen a kiima khuapi - Gurgaon, Faridabad, Noida (New Okhla Industrial Development Authority), Ghaziabad leh adangte tawh khen theih lohin kimat khin ta hi. Tua ahih manin ‘National Capital Region (NCR)’ a kici ziau Delhi Metropolitan Area in NCT pualam dong kihuamsak hi. NCR in a huam khak teng:-\nState/UT Area Total Area\nN.C.T of Delhi\nKhuapi kivaipuakzia: Khuapi kivaipuakna ahihleh pawl thum - Delhi Municipal Corporation (DMC), New Delhi Municipal Council (NDMC) leh Delhi Cantonment Board (DCB) cih ten len hi. DCB in South West District sung, NDMC ten New Delhi District sung, DMC ten a dang teng sai hi. NCT sung teng District kua-in kidei a, District khat pen Sub Division thum ciatin kikhen sawn hi.\nVikas Puri Veng: Zomi tampi tak’ belh Vikas Puri veng pen West Delhi District sung leh Uttam Nagar Police Station huam sung hi in, Postal code ‘110018’ zang hi. Vikas Puri veng taanga tulai taka Delhi gam vaihawmna innpi-ah a kihel (MLA) pen Pu Nand Kishore ahi hi. Vikas Puri pan khawlak vakna-in bus na zatnopleh a nuaiate zui ta in:-\nNo. 883 : Uttam Nagar – ISBT kikal\nNo. 871 : Vikaspuri H3 – Shivaji Stadium kikal\nNo. 865 : Vikaspuri H3 – Nehru Place kikal\nNo. 860 : Vikaspuri H3 – Central Secretariat kikal\nLeivui khuapi: Delhi a lamdan mahmahna pen tuma kum 3000 hun laia mihingte nuntaakzia muh theihin om lai hi. India in suahtakna a ngah 1947 kumin Delhi-ah mihing 14,00,000 a om pen peemlut a tam luat manin tun 1,70,00,000 val pha ta a,UP leh Bihar state pana peemlut bekbek zong 40,00,000 bang cing ta hi. Mihing leh mizawng tam luatna hangin khuapi buah in, bangkim leivui bang lo, leivui nam lo omlo phial hi. Zomite bel leivui baangin leivui nam sam kei ni maw? Zomite a kum a kuma i tenna hi buang a hihna tawh i belh leivui khuapi tangthu i theih kilawmsa-in, a toma kong gelh ahi hi.


url: =Sia David Lah thongpan ki khahkhiata :: ZOMI DAILY\nposted on 15 August 2020 at 12:38 pm Lomkholna: Myanmar, News\nInsein gilbem ah Kha 3 sung thong kia Sia David Lah August 14, 2020 ni nitak lam nai 4:50PM hunin suakta ta hi, cih thu kiza hi.\nMipi khawlkhopna bawlna hang tawh thu akibawl Sia David Lah leh U Wai Htun te Yangon, Mayangone Thukhen Zum in August 6, 2020 ni-in thong kha 3 khiat dingin thu a khen hi a, May 20, 2020 ni akipan Insein gilbem ah thu kikhen zawh masiah aki koih hi-in thong sungah om hun pan thong kiat hun ding aki dok khitteh August 14 ni-in Sia David Lah hong suakta ahi hi. U Wai Htun pen August 17, 2020 ni-in suakta ding hi, cih kiza hi. Photo : Health Care/ The Tedim Post\nSia David Lah te thu kikhenta\nMipi khawlkhopna bawlna hang tawh thu akibawl Sia David Lah leh U Wai Htun te Yangon, Mayangone Thukhen Zum in August 6, 2020 ni-in thong kha 3 khiat dingin thukhen ta hi, cih thu kiza hi.\nMyanmar President Zumin March 26, 2020 ni atangko ahi Covid-19 natna hangin Myanmar gamah mipi khawlkhopna bawlloh ding cih thukhun palsatin April 7, 2020 ni-in Sia David Lah leh U Wai Htun te makaihna tawh biakpiakna bawlin DMI Facebook page tawh Live khah uh hi, ci-in Mayangone Veng 7. Hausa pa in thu abawl ahi hi.\nSia David Lah leh U Wai Htun te May 20, 2020 ni akipan Insein thongah thu kikhen zawh masiah aki koih hi a, thong sungah om hun pan thong kiat hun ding kidok leh kha 1 zong cinglo ding kici hi. Source: 7Day News\nCanada gammi, Kawlgam suak Evangelist Rev. Saw David Lah Kawlgam Court khat ah aki thuneihna vai aki genna pawlkhat leh hih vai ah mimal muhdan tomno:\nSia David lah, tu hun ah Kawlgam Christian level, popular level (arguably) in mipi, adiak in Khangnote, theihpen laak ah khat hi ding in mu ingh. Jesu thuhilhna a zui taktak pawlpi ah COVID-19 pulnatna tunglo ding cih a ciamgamna thugenna tawh kisai muhdan atuamtuam a om kha thei ding ci phot ni. Ahi zong, Irrawaddy.com ( 13 May 2020) ah Zarni Mann i at na zui-in, April 12, 2020 ni-in thu-um pawlkhat kimuhkhopna pan akizomto Sia David Lah leh thu-ummi pawlkhat COVID-19 positive mi 80 peuhmah leh tua tawh kizom in asihlawh mi (2) pha hi ci-in gelh hi.\nA positive zahlian Media khat leh khat at-dan kibatlohna om mah leh ahuamin common sense in en leng a positive mi pawlkhat mah pha cih leh kimuhkhopna khat pan aki tamlawhpen khat mah cih in kiseh thei dingin mu ingh.\nNatural Disaster Management Law 25 zui-in akimawhsakna pen Criminal Procedure zui-in athu a kizop laitak hi-a, Buddhist Sayadaw U Par Maukkha te pawl i Penal Code 295A tawh a thubawlna uh lower court, appeal court in sang lo cih hi phot hi. U Par Maukkha in Court a sangpen Sumpreme Court dong thubawl toto ding, alametdan uh zui-in thu akibawl kei leh protest bawl ding, Media Conference bawl ding in Eleven Media ah genkhia khin hi. Tua banah, Kawlgam news, international news pawlkhatte ah abeisa hun in a thugenna youtube video pawlkhatte tungtawn in Sia David Lah pen “ anti-LGBT and Islamophobia” in a at pawlkhat om khin zo hi.\nIrrawaddy (ZARNI MANN, 13 May 2020) genna zui-in, Coronavirus hangin social distancing tawh kizui-in mipi-uk thuneihte mawhsakna zui-in Kawlgam courts tuamtuam in Buddhists, Muslims, cihbang a thukhenna tuamtuam om khin zo hi. Sia David Lah a thu akikhen ciang abeisa thukhennasate tawh kizui-in thukhenna tungah mawhsak theih nang om maw, om lo cih kigen theihna ciang om dingin mu ingh.\nPenal Code 295A tawh kizui akimawhsakna leh “ anti-LGBT and Islamophobia” cih-in akimawhsakna thute pen mailam ah thu hong om toto zaw dingin mu ingh. LGBT, Muslim pawlkhat, Left-wing lam ten piangthak Christian-te tungah thubawlna, nawngkaisakna tuamtuam ahunhun in abawl zel zawh sawtsimsim pianta hi. US ah evangelical lam a influential pen in akigen Rev. Franklin Graham, Southern Baptist pan a influential pen khat in a kigen Dr. Albert Mohler cihte akipan evangelical makaite tungah hih group te in mawhsakna ahunhun in anei zel uh ahihi.\nTutung thu om tawh kizui-in, biakna siate akipan akuama peuh in abeisa hun kum 10 val bang hikhin mah leh, i thugen a ngaite ( audience) focus lua in i thugen khat pen updan, sandan akibanglo audience/group khat in a thudangpi khat in a sang om thei cih leh media hun ah koi mun koi mun, kuakua tungah thu i gen zong in facebook, youtube te ah na ki koih leh i kisikkik loh ding, a thunawngkailualo ding in gendan kidop zawk ding, kammal akilawmzaw zat huai ding cih hong phawksak tek dingin mu ingh.\nUSA ah American Civil Liberties Union in left-wing agenda lam ah hong tamlut luat ciangin American Center for Law & Justice ci-in Pat Roberson leh tu laitak US President lawyer khat zong ahi Jay Sekelow te-in evangelicals te agenda zui-in US courts tuamtuam te ah thubawlna, thukineihnate ah a mapangna zui-in piangthak Christian-te a ding thu tampi hong lemtuam mah bangin, Kawlgam Christian-te lam a mapang ding Christian Lawyer association kician khat a om nai kei leh om huai ta ding in mu ingh.\nKawlgam pianthak Christian-te tuhun ah gam tuamtuam ah international level in na akisem ta suak ahih man in thupiang toto, thu hong om toto dingte ah athu zui mah in thuzuih, thubawl, thukineih ding akisapna mun hong om toto dingin mu ingh ( Facebook policy akipan thu tuamtuamte ah). Thu omsa aki-atnasate ka simna, ka zaakna zui-in mimal muhna pan. Pa Do Khan Khup (May 24, 2020)\nPrevious: White House pan theihhuai leh US gamsung thutuamtuam (August 13)\nNext: Zolai ka gelh ciangin ~ Pau Gin Mang


url: =Sweden, Stockholm khuapualam ah Bomb puakkham, mi 1 si, 1 liam :: ZOMI DAILY\nposted on 8 January 2018 at 4:42 pm UTC+9:30 Lomkholna: News, Sawltak, World\nSweden gam ii Capital khuapi ahi Stockholm City khuapualam aom Metro Station khatah apuakkham omin, mi khat si a, adang mikhatzong liam cih AFP pan kiza hi. Sunday ni in thupiang hi a, hih buaina pen migilo te ngongtat sawmna “Terrorist Attack” hiloding hi ci’n Police te’n genkhia uhhi.\nPolice Spokesman Sven-Erik Olsson in agenkhiatna ah kum 60 gualpawl papi khatin leilak panin vankhat atopleh tua vanpen puakkham cihi. Tuaciangin amanlang in zato ah kipuak a, ahi zongin siveve hi.\nAdang numei kum 45 aphakhin khatzong hih apuakkham hangin amaiteng liam hi ci’n Police te’n genkhia hi.\nHih apuakkham pen Sunday zingsanglam in Sweden khuapi ii apualam aom Huddinge, Varby gard station ah apuakkham ahihi.\nPolice te’n tua apuakkham apianna munteng hoihtak in omcippah uh a, Bomb zonsiam Bomb Squad te’nzong adang apuakkhamthei van aomhiam ci’n zongpah uhhi.\nExpressen and Aftonbladet Newspaper te genkhiatna ah tua apuakkham vanpen khutlot Bomb “Hand Grenade” namte hiding ci uhhi.\nTechnicians te’n hoihtak in akancian, a etcian laitak uh hi a, koipan bangci bangin thupiang cihpen genkhiattheih omnailo cihi. Tuaban ah hih apuakkham vanpen asipa leh aliamnu te ngimna tawh aki puakkhamsak hiloding hi. Migilo te gamtatna Terrorism zong hiloding hi ci’n Police Spokesman in genbeh hi.\nAgeinai ah aomkha khuasungmi khat ahi Milorad Jencic in agenna ah hih thupiang pen kamit tawh kamukha a, ki lauthawng mahmah hi. Abeisa 1990s leh 2000s hunsung inzong hihbangdan tuahsiatna ki nawkkha ngei hi. Khuasung migilo “Gangs” te gamtatna hiding hi. Tuabang migilo te adaicip khinta in akituat hi a, hihbangin hong gamtatkik uhpen lamdang kisa mahmah hi ci’n genkhia hi.\nSweden gampen European Country lakah migilo Criminal Gangs te’n Hand Grenade alimzak penpen gamkhat hi ci’n nungkum in aki khahkhia Swedish Police Report tungtawn in kiza hi. Tua Hand Grenade te pen Yugoslavia gampanin alut kici hi. Abeisa 2016 August khasung inzong Gothenburg Area sungah Hand Grenade hangin pasalno kum 8 khatin sihlawh hi. Sawltak #zomidaily\nPrevious: Thailand, Phuket Airport ah pasalkhat aguaktangin om, a ektawh mi densawm\nNext: Malaysia, Sungai Besi ah mawtawneu khatin Lorry phukha, ahawlpa si


url: =Sezang khua leh Sialtaang tui :: ZOMI DAILY\nposted on 4 April 2018 at 11:03 pm Lomkholna: News, Tedim, Zomi\nTelloh Sinthu hang mimva bang athum, VS Piang thusun dawnkikna\nSialtang tui pen Tedim khuami/khuapa te neek/dawn bek hi lo aa Dimlo, Sezang, Gawngmual etc—te tawh zong ki dawn/ne Khawm Boihzang khawm ahi hi. Sezang khua inn phazah (90) val deuh khawng bek hi ding aa, Sialtaang tui a ne/ dawn pen inn 40-50 kikal bek ahi hi.Sezang khuami te’n Sialtaang tui a hilo tuinaakmun(3) bang nei lai uh hi.\nSialtaang tui ne inn pha zah tawh ki tuak in tui kipia hi.Sialtaang tui pipe letmat 3″ a gol pan hamu (1/2) tawh tui kilasak hi. A hi zong a mau th tawh na bawl pha ziau uh aa, letmat 3″ a gol Sialtang pipe pan letmat 3″ mah tawh na la mawk uh hi.A kimuh na munte ah hamu(1/2) paisak pan mawk uh hi.\nA lak dan uh zong a tui pipe pang pang hilo in a nuai tiktek pan a hihman in tui pen Tedim lam hong tung dingte Sezang ah hong lambang in hong ciah nawnlo lailai mawk hi.Tedim ah lah inn ki beh laplap mipi zong ki tamta a hihman in ki theisiam zo nawn pha lo hi.\nTua hi aa, thuneite leh tui nasemte April 2,2018(Mon)Sezang pai to uh aa, Sezang hausapa leh khuasung makaite tawh kimu in a tuilakna uh pipe a ngeina a hi hamu(1/2) tawh laih sak uh hi.\nHi bang in a gamtat uh pen kum(40) bang pha ta hi. A mau tui koi ci zat cih bel gen dah ni. A mau lakna pen main pipe pan a hih man in Sialtang tui a kisiat kei nak leh pai den hi.Tedim ah bel veng tek aa tuibem ah kikhol masaphot aa tua ciang a vengveng in a nai in tui hong te’n hong hawm thiamthiam pan ahi hi.\nInn 40 ta kipawl in main pipe pan hamu(1/2) a gol pipe tawhtui la tek mawk leng inn 2500 val a pha Tedim mipi te’n tui koi ci kham mawk ding i hiam?Ko Tedim te ka dang uh keu zaw thamtham hi ki awilua uh teh kum 40 bang theingak haingak aa nong ngak sak zawzen uh.\nTui i cih pen mihingte nuntakna ah a thupi mahmah khat ahi hi.Mikhempeuh in a kibang in i ngah zawh na ding ki geel in ki sem hi.\nTuhun pen hului paizia tawh kibang nawnlo in mipite lunggulhna leh mipite nuntak khuasakna-ah phattuamna a om na ding siksan in na kisem hi.Gungal khat pan thutel khin lo pi’n uipi galtot bang na hamham uh hang kilamdanna tam khollo ding hi. Thu luanzia limtak kantel phot un la,na lungsim ngiahsutna uh leh na deihna uh hong gen un.Zum hong pai un hong hawh un,itna tawh hong muak den hi ungh.\nSipin nesep pen tam mahmah a hihman in hi bang aa a mumang paupau te ki buai pihman nawnlo ding hi.Sial vom leh sial vom mah kingai a cih bang in a theilo mipawl khat in Sial vom nung a zuihzuih khak ding deihsakna tawh hun bei liang in kong at kik uh ahi hi.\nMailam ah thu i tel siang mateng pau buatbuat dah ni, a thupaizia kantal masaphot ni.Thutellopi in nong mumang paupau lai uh leh no maumah na mai uh mial zaw kha ding hi. Mipi te’n VS Piang bang a paupau Zomi pawlkhat-te mawhsaklo in a mit-khuamuh na ding uh thungetsak zaw ni!\n(VS Piang lai-at dawn kikna hi aa, a mah leh mipawlkhat te bek gennopna hi. Sezang khuabup cihna hi peuhmah lo hi.) Tedim Municipal\nNext: Yangon khuasung huihpi leh guahpi in nawkin tui kivung kawikawi


url: =Teek-le-Mo ~ Khat Thang :: ZOMI DAILY\nposted on 5 December 2014 at 12:15 am Lomkholna: Article, Khatthang\nTeeknu in a hih leh “numei in a ma khuat, sumkuang in a li khuat” kici hi, na teknu nong mai-et ding mah hi, cih lungsim tawh keksa-in om den hi. Mo nu in zong “kei no sila sem ding-a hong pai hizenzen keng, na tapa uh ka hehpih man bek-a tuciang a thuak keiikaii hing” cih lungsim tawh keksa mahin om den ta hi.\nNisim in khat kampau khatin a hoihin kisan sak zo nawn peuhmah lo uh hi. A pasal in lah “khat lah ka tem khat lah ka paii” ci-in gup ngam mel nei lo-in sip dide mai hi. A pasal tua bangin a om dide lel pen Xio Li in hawmthawhin thuak hak hong sa semsem hi. Ahi zongin Sente ngeina ah teeknu thuthu a tapa ai zongin, mo-nu in aizongin, zahtakin nial ngam peuhmah lo mai uh hi. Mo-nu Xio Li zong lungsimna luata a hih manin “kei si zaw ding maw, ka teeknu si zaw ding” cih zah dong hong ngaihsun ta hi.\nXio Li a Pu lamte zatui lam a siam khat kiangah va hawh hi. A Pu tungah a teeknu thuak hak a sak luatna teng va sutin va kap liang hi. A Pu in zong “lungkia peuhmah kei’n ka tunu aw! nang kong huh ding hi” ci-in a innkhan sungah va lutin zatui nahtang teh tawh kitun lillel khat hong tawi hi.\n“Hih zatui pen, zatui mawkmawk hi lo hi. Gu-za ahi hi. Na teknu thakhatin hong si vat leh mi khempeuh in nang hong muangmawh kha dinguh hi. Tua ahih teh, Na teknu nek ding an na bawlsak simin hi zatui sikeu nih ta an lakah na helsak ding hi. Tua hi leh na teknu a mah-le-mah, a natna kithei lo-in kha thum, kha li bang khitciangin hong si ding hi.” ci-in zatui hong pia hi. Xio Li zong lungkim sim pian pahin a Pu zatui hong sang hi. A Pu in zong Xio Li thu khat vaikhak beh lai hi.\n“Ka tu nu aw, kuamah in hi thu a theih zawh lohna dingin, tu ni a kipan na teknu lungdamna ding na hanciam kul ding hi. A sawt lo-in a si ding hi lel a hih manin na mai-et bawl ding a, a kisap bangbang, hong sawl bangbang zahtak bawlin na sem ding hi. Hong awi-lohna omin hong tai khak leh zong dawng se lo ding hi teh. Tua hipeuh leh na pasal a kipan kua mahin hong thei zo lo dinguh hi” ci-in hoih takin vaikhak hi.\nXio Li a Pu piak zatui tawh Inn hong ciah hi. A Pu sawl bangin na hong sem hi. Kha thum khit zawh ciangin Xio Li a Pu kiangah hong hawhkik hi. Nuih mai sim deidai in a Pu hong notset hi. A Pu in zong “na teeknu in hong sih san petpet ta hi maw Xio Li?” a cih leh Xio Li in a lu pei san hi. A Pu in “zatui deih beh na hiam leh?” a cih leh Xio Li in;\n“Hi kei ee Pu aw, ka teeknu a sih ding ka deih nawn peuhmah kei hi. Ka nihun ki-it, kilemin nuam ka kisa ta uh hi” ci-in hong gen hi. A Pu zong hong nuih mai hiuhiau ta hi. Hi bang dingmah deih a, zatui hoih tha-za Xio Li a piak na hi gige banah, Xio Li in a teeknu zahtak bawl leh a teeknu in zong a mo it lua mahmah pah lel ding, khat in itna lak masa peuh leng ki-itna khang semsem a hih lam tak thei a hih manin a Pu in hi bang sem ding a sawl ahi hi. Xio Li in zong a Pu kiangah lungdam koh zukholhin, a teeknu kiangah a zuankik hi.\nPrevious: Planet Shakers te in Tedim lok ziahziah uh\nNext: Pasian Thukham leh Moses Thukham ki khen thei lo (A kibang hi)


url: =Thailand gamsung ah akizang sum tungah kumpithak ii alim tawh kilaihding :: ZOMI DAILY\nposted on 8 March 2018 at 11:00 pm Lomkholna: News, Sawltak, Thailand, World\nThai gamsung ah akizang sumlaidal “Banknotes” te tungah akituangsak limpen tulaitak kumpi asem ahi King Maha Vajiralongkorn limtawh kilaihding cih Reuters pan kiza hi.\nHihvai tawh kisai in tuni Thursday ni in Thailand’s Central Bank te’n zatdingin abawlthak uh King Maha Vajiralongkorn akituangsak sumlaidal Banknotes te lahkhiatna neita uhhi.\nTua Central Bank panin abawlthak Banknotes te ah abeisa in kumpi asem ahi King Bhumibol Adulyadej ii alimte kikoih nawnlo in, azaluah atapa King Maha Vajiralongkorn ii alimte tawh laihta uhhi.\nTulaitak Thailand gamsungah akumpipa uhpen amin King Maha Vajiralongkorn hi a, kum 65 aphakhin ahihi. Apa ahi kumpipa King Bhumibol Adulyadej asihkhit ciangin December 2016 kum akipan King Maha Vajiralongkorn pen Thailand gam ii kumpi dinmun ah apaza aluahto ahihi. Ahi zongin kumpi suahpawi “Coronation” taktakpen tudong kibawlnailo a, abawl hundingzong ki theician nailo hi.\nAbeisa ah kumpi asem ahi King Bhumibol Adulyadej pen 13 October 2016 ni in asi hi a, asihzawh kumkhat avalkhit 29 October 2017 ciangin aluanghawm sihvui hunbawlna kineipan hi. Thai gamsung ah mi tampitak in azahtak mahmah, a it mahmah kumpikhat hi a, aluanghawm akikepsung kumkhat sungtawntung dahna lahkhiatna in pawlkhatte’n puanvom bekbek silhden uh ciliang hi.\nMore: Thai ah Myanmar nupi khatin kum 7 aphapan atanu sikkhau tawh khihcip\nAzaluah ahi atapa King Maha Vajiralongkorn ii lim akituangsak Banknotes tepen April 6 ni akipan kizangkhia tading “Circulation” cih kiza hi. Myanmar gamsung ah akizang Banknotes tung ahzong Bogyoke Aung San ii alim tuansakding ki lunggulh himahleh Banknotes te laihdingpen Budget sum tampi beiding hi cih paulap tawh kinawlkhin pianpian hileh kilawm hi. Sawltak #zomidaily\nPrevious: Hong Kong ah dawi in Taxi khat bawlsia cih Video kithehzak\nNext: Zahmawh Video bekbek a encipden pasalno khat apa’n akhut tankhiatsak


url: =A deihhuai kimakaih zia ~ Pau Khat Suan :: ZOMI DAILY\nposted on 7 October 2018 at 9:12 am Lomkholna: News, Paukhatsuan, Politics\nMakai panmun lakna pen na lianpi sepnop man a a-ut, makai panmun pen natupna ading a siksan/stepping stone a adeih/anei nahih leh makai ding a ahoih nahi ding hi.\nMakai panmun lakna pen natupna a tawpna, terminal ahih mawk leh tuamun natun ciang nang natupna nangimna a tungta himawk nahihman in, nang makai nahih, tua panmun nalak a kipan nanungzui mipi khawlcip ding cihna hipah a, makai cih genloh a huathuai leh a dongkholh maikhak a suak ding nahi hi.\nMipi kal suankhopna, maban vaihawmna khatpeuh ah panmun nalak leh khawlsawm kha kei in. Tua panmun nalak hun a kipan hatzaw sem a mipi taipih ding navaipuak lianpen ahih lam phawk gige in. Tua nangap kei leh midang a ngap leh a hizo om kha ding hi. Awn zaw in.\nMipi’ vai pen nang mimal vai hilo ahihman in mipi mah tawh sepkhop ding ahi hi. Mipi huai in, maban khatpeuh ah pankhop ding hanciam in. Makai i cih nasepna a manager tawh kibang hi a, amah mah in tuzum tupeek liikpah vava ding hilo hi.\nInn golpi lamkhiat nading in nasep uk, nasep makai ( manager ) in tu tawi pawl, hei tawipawl, siksem tawipawl, sek tawipawl, sing-at tawipawl, sik nasem pawl, suang nasem pawl.. khen diudeu a, tuate’ nasep ding, a sephun ding, a sepdan ding a geel pa ahi hi. Lumeel tawmeel phawklo a siksem khat tawh a buai, mi’ nasep zong phawklo a, khua-ul ziat le vei ah kaai a nasep hanciamna thupi a, ahih hang makai leh nasep ukte’ nasep hilo hi.\nMakai hoih in mipi’ nasep ding leh panmun ding hawmsiam a, a huai siam ciang bek in makai gina hithei pan in, mipi’ tha, pilna siamna leh hatna huaikhawm gawmkhawm in maban lianpipi ah mualsuahpih hi.\nMipi in ong makaih ding makai utte i tel mahmah ding, theihna leh telna tawh i teel theihding thupi hi. Singkhuah suangtum leh molhtum tawh mipi vau a, lauphawnna tawh makai muntuh peuhmah angsung duhhop huaihamna masuan zia le tong ahihman in mipi in pelhpah diamdiam ding thupi mahmah ding hi. Tuni a na vengte avaupa in zing ciang nang zong ong vaulo ding kici theilo hi. Singkhuah suangtum molhtum suang in vauna tawh na lungmuanna leh na suahtakna ong suksiatsak ding hi. Tuabang mi gilote pelh ding Paunak LST sung ah tamveipi ong hilh hi.\nKua makai ut a, kua in makai semthei ding leh makai ding a deihhuai ahi hiam? Pau Khat Suan\nPrevious: USA gamsung biakna nam in kipawlna CCT Meeting nuamtakin zothei\nNext: Malaysia, Perak ah mawtaw kiphukha in meikuanggawp, innkuan khatpan mi 5 si


url: =A Pu Bawlsiatna Thuak 13th SABBATH: INDIA | Dec. 26 ~ MUC\nA Pu Bawlsiatna Thuak 13th SABBATH: INDIA | Dec. 26\nAdmin 6:57:00 AM Articles, MISSION NEWS\nA Pu Bawlsiatna Thuak\n13th SABBATH: INDIA | Dec. 26\nKajal Kannojiya, 14\nA pu uh in mi hehpih thei khat hi. A pu in a tu nu kum 5 a pha Kajal tungah ama tuahkhak thute tangthu gen bangin gen hi. Kajal in a sanggam khat Nishant tawh inn sung sual tungah kimawlmawl uh hi.\nA pu uh in mi hehpih thei khat hi. A pu in a tu nu kum 5 a pha Kajal tungah ama tuahkhak thute tangthu gen bangin gen hi. Kajal in a sanggam khat Nishant tawh inn sung sual tungah kimawlmawl uh hi. Upmawh kholh lohin a pu in sual tungah a khe taal hi. Khuano Naorolli panin a tawi khaigah khempeuh bua mang hi. Sual tung pan thoto zo hi. Nishant in a pu tawh kimawl ding a zot ciangin a pu in kimawl nuam nawn lo hi. Kajal hong pai-in tangthu gen ding a sawl ciangin gen nawn lo hi. A pu in inn sung tengah kilek suk kilek to cih bangin om a, inn tungah kahto zel cih bangin buai mahmah hi. A heh suak ahih man a gei a om peuhpeuh na khat tawh sat den hi. A zi a gei ah hong pai ciangin sat hi. A innkuanpihte lungkhamin zato khatah kilak dingin va paipih uh hi. Phuisam thei tuamtuamte kiangah zong va pai uh hi. Zatui nek ding tuamtuam pia uh hi taleh dam thei lo hi. Kajal lah heh denin gilo tawntung hi. A pu in tangthu gen ding bek lunggulh hi.\nA sawt ciangin a nu in i biak pasian tuamtuamte in bang kimanna nei uh hiam? ci-in a up lahna thu pulaak khia hi. I biak pasiante sangin a vanglian zaw khat om hi ding hi; hihte inn kuan in suang pasian bia uh hi; hih suang pasian nusia ni,” ci-in hong kikum uh hi. Khuano, khuapi tuamtuamah pasian bia kawikawi uh a, a pu uh bangmah kilamdanna nei lo hi. Amau khua panin Varanasi khuapi-ah innsap uh a, hong kituah uh hi. Kajal lungdam mahmah hi; bang hang hiam cihleh a pu in damna ngah ding cih lamen hi. A nu le a pa in puansawpna (laundry) tawh sum zonna khat nei uh hi. A pu pen siavuan tuamtuam tawh kilak hi.\nSunday ni khat a nu le pa I n Christian biakinn ah kikhoppih dingin hong ngaihsun uh hi. A nu in amau kitheihpihte khat in khawm dingin zawn tawntung ahih manin kikhawm ding hong ngaihsun uh hi. Tua kikhopna-ah pastor in a pu uh dam nading thungen hi. Amau innkuan pen Khristian biakna sung a om loh uh hangin a nungta Pasian tungah thungen ding hamsa ngaihsut lo uh hi. A nu in Kajal leh Nishant naupanglai na hih manun kikhawm ding hong zui kei unla, inn ah na pu tawh om un, ci-in sawl hi. Kikhop khit ciangin pastor in amaute aa ding thungetna nei hi.\nSunday ni hong tun kik ciangin zong a nupa un kikhawm kik ding ngaihsun uh hi. A innsapna innnei pa-in Khristian biakinn ah kikhawm uh cih a theih ciangin heh a, mun dangah kituah dingin hawlkhia hi. “ Jesuh bia-in ka innsapin na om thei kei ding uh hi, ci-in a innsapsak ding deih nawn lo hi. Innsap kiman mu zo lo uh ahih manin a khua ah hong ciah kik phot uh hi.\nA nu le a pa in Jesuh pen Pasian takpi hi, cih um ahih manin kikhawm nuam uh hi taleh a khua uhah kikhop nading biakinn om lo ahih manin lungkia mahmah uh hi. A nupa-un thungen uh a, Topa aw, itna tawh kidim Pasian na hihleh ka kikhop theih nading biakinn khat hong lak in, ci-in thungen uh hi.\nSaturday ni hong tungin a nu in khua sung mun khatah la kisa aw ging khat za hi. Pusuak khia-in, bang hi ding hiam ci-in limtak va ngai hi. Tua mite in lamdungah lasa va mu hi. Hihte in bang hangin lamdung ah lasa uh hiam, ci-in a vengte dong hi. A veng nu in “ Pasian bia uh ai ve”ci-in dawng kik hi. A nu in “ Bang hangin hih mite in Sunday ni-in kikhawm lo uh hiam, ci-in dong kik a, a veng nu in, thei kha keng, ahi zongin Saturday nisialin Pasian bia uh hi, ci-in dawngkik hi.\nTua banga kiho a za a vengte khat Jira in hong pai in kei mah in hong paipih ning, ci-in sam hi. Jira pen Adventist thu-um khat hi. Jira in a pawlpi tungah a thupiangte pulaak hi. Kikhop khit ciangin pastor in sam a, a nu un, Khristian tampi in Sunday ni kikhawm uh a, bang hang a Sunday ni kikhawm lo a, Saturday ni a kikhawm, ci-in dong hi. Pastor in Kajal innkuan tungah Lai Siangtho thusinpihna nei-in piansak thu a kipan hotkhiatna thute hilh hi.\nA pu uh dam zo lo-in tua bangin Lai Siangtho thusinna a neih hun sungin sihsan hi. Kajal leh Nishant in a pu tung pan tangthu a zak nawn loh uh hangin, biakinn ah kigen tangthute za za thei uh hi. Tu-in Kajal in kum 14 pha a, a sanggampa Nishant in 12 pha hi. Varanasi Adventist Sangah sangkah uh hi.\nMUC in Tuikhal Sanginn aa dingin kipuak ding hi.\nNung Sabbath a i kizaksaksa om bangin tuni pen Sabbath 13na ahih manin sumpi i khiat ngei a zah thum khia ciat ni.\nTopa in i khiatna tung tawnin thupha hong pia ta hen.


url: =Tein 100 vai ~ Lian Tuang :: ZOMI DAILY\nTein 100 vai ~ Lian Tuang\nposted on 31 March 2020 at 1:42 pm Lomkholna: Liantuang, News, Zomi\nPu Thomas Khannote innkuan in Covid-19 vai a zat dingin sum Tein 100 piakkhiatna tawh kisai kitelkhialhna lai ki-at le phone mahmah tawh ong kidong ngeingai pian ahih manin a thu om zia kigen beh nuam hang.\n1. Tedim zato ah Covid-19 patient om a kicih ciangin Tedim, kawlpi bek hi loin gambup in kilinglawng mahmah a, nek le dawn ding banah zatui zaha bek tham loin innsung vanzat kisam dingte kilei henhan pah hi.\nNatna kilawh thei ahihna tungtawnin Tedim le kawlpi ah van zuakna saite kikhak pah lailai ahih manin nek tawm ding a lei nuam mipite kipatau semsem hi.\n2. Nek le dawn innsung vai bek hi loin zato lam a kisam van le nate banah zatui zaha bek hi loin hih vai ah akisam bangin a diangkhia a kipiakhia volunteer ( kumpi nasem, hausa upa, khangno, kipawlna,…., )te zat ding muktuam, khutsilna,…, a kisam pen tam mahmah cih pen I theih ciat ahi hi.\n3. Hih bangin mun khempeuhah kisapna vive ahih laitakin Pu Thomas Khanno in mipi ading a kisapna mun a zat dingin tein 100 zat ding lunggulhna nei hi.\nAmah tawh thu tampi ka kikupna uh ciangin hih Tein 100 pen tu laitaka mipi le zato lam, kumpi lam le khuasung vai kisapna peuhpeuh ah zang ding hi leng cihtak hetlo ding ahih teh\nA – Covid-19 hangin mipi sungah huantawm ding antang bei a omleh tuate ading kiging khol ding.\nB – Antang hamsatna, khua le tui khat peuh a om zenzenleh amanlang theithei in antang hawm pah ding\nC – Antang man a khan leh a met la loin zuak kik ding.\nD – Antang bei antang om nawnlo cih thu a omlohna dingin antang kiging khol ding\nE – Antang vai ah mipite a lung muan theihna dingin hanciam ding\nF – Zomi sung leh Tedim khuapi sung mahmah ah Teih 100 sangin a tamzaw nangawn apiakhia zo ding mi tam mahmah a,tua te khat le khat kithanop suah zawhna ding\ncih bang ngaihsutna siksan in antang vai kitangsapna mun peuhpeuhah zat dingin kigel hi. Thu dangdangte ah kisamlo cihna hi loin antang vai ah dongtuahna khat peuh a om zenzenleh mipite I kitodelhna ah noptuamna tawmkhat bek a om nading hanciam ding cihna hi hi.\n4. Antang kisam khempeuh kipanpih ziahziah ding cihna zong hi pah loin Pu Thomas Khanno tungtawnin mipi tangpi tangta ading antang Tein 100 man kinei kingkeng hi cih ahi hi.\nMipi zat theih ding antang tampi a kibehlap lai nading le a langkhat lamah hih antangte a lamen a lunggulh dinmun I tun lohna ding zong I thu ngetna hi sak ni.\nTua ahih manin hih sum tein 100 pen emergency vai nasepna dang khat peuhpeuh le kipawlna khat peuhpeuh tungah kipiakhia loin antang vai kiginkholhna in kizang hi cih kitangko nuam hang.\nHih antang vai kiginkholhna ah a lunglut akua mahciat in mapang khawm ni. Antang vai ah Tedim pan bek hi loin kawlpi le mun tuamtuam pan mi khempeuh in i hih theihna ciat tawh mapang ciat ni cih kizawn beh nuam lai hang.\n(Covid-19 vai ah Pu Thomas Khanno in sum zatna dang tampi nei lai kha thei dinga, ahi zongin kei telpih pen hih Teih 100 vai bek ahi hi.) Lian Tuang\nPrevious: Cil phengsiat kei in (Don’t Spit) ~ Evan. Suangh Dal\nNext: Coronavirus tawh kisai Kalaymyo kuam ading ZYA pan zaksakna\nSiama Dim Lun Zam(Zamnu) says\n1 April 2020 at 11:08 am\nHih bang dan a apiakhia ding i Zomi tampi ong om ta hen la, apia khia no inn kuan leh na suan na khak un Pasian kamciam aom sa mah bangin thupha na tukhang na ta khang dong in ong pia ta hen cih ka thungetna hi.\nNgasa lamdang Coelacanth ~ Pau Tun Thang\nCovid-19 Update: White House Press Briefing pan atheihhuai thu pawlkhat


url: =ZNC in Zogam ah Kawl galkapte Deihlo - TUNGZANG NEWS\nZNC in Zogam ah Kawl galkapte Deihlo\nTedim-02/05/12, Kawl Galkapte le CNF-te kidoloh nading thukimna suaikaikhin uh ahimanin Kawl Galkapte zong Zogam pan kihemkhia taleh hoih ding hi, ci’n 3 February, 2012 ni in ZNC in pulak hi. CNF le Kawl galkapte 6 Jan 2012 ni in hih suaikaihna abawl uh ahi hi. CNF tawh kilemna bawlkhin uh ahimanin Kawl galkapte Zogam ading akisapna om nawnlohi. Mipi in zong hih vai ah CNF in Kawl galkapte tawh akiho ding uh tawsawn le uh hoih ding hi, ci’n Pu Kam Lian, GS, ZNC, in gen hi.\nPu Kam Lian genbehna ah Zogam sunga khuata mite in Kawl galkapte hangin hun haksam tampi tuakkhin uhi, gtn – zawhthawh tangtha, galkap phual lamna, singkung phukna, nekding piakna cbt, ci hi. Sumzong le khualzin mite kiangpan damiahtaihnate ah zong Kawl galkapte kihel uhi, ci hi. GS-pa genna ah Pu Mang dol ci-a akithei dolsingte zong Tedim khua ah phualsat Kawl galkapte in thukhun tawh kituaklopi’n phukin zuak uha 2005 kum ma-in hih dolsingte beisiang zo hi, ci’n mawh sak hi.\nAhizongin Kawl galkapte Zogam pan koici kihemkhia ding uh cih bel ZNC in genbehna neilo hi. India lam ah zong ZRO in India kumpi tawh 5 Aug 2005 ni-in kidoloh nading thukimna suaikaikhin uhi. Ahizongin ZIA (Zomi Independence Army in adang Zomi kipawlnate tawh kibangin Kawl galkapte tawh kidoloh nading suaikai nuamlo uha, Kawl galkapte muang ngamlo ci uhi.\nSource : Internet ( Original English)\nTranslated: Tongsan tanute


url: =Bangalore zinding Malaysia Airlines setsiatna om ahih manin KLIA ah ciahkik ~ ZD :: ZOMI DAILY\nposted on 7 January 2017 at 2:10 pm UTC+9:30 Lomkholna: Malaysia, News, Sawltak, World\nMalaysia Airlines khat ahi Flight MH0104 pen Kuala Lumpur International Airport khuapi panin India, Bangalore khuapi zuanin alengkhia hi a, vanleng set kisiatna om ci ahih manin, kilehkik cih zanni in theSun pan kiza hi. Hih Malaysia Airlines tungah atuang Passenger khatin agenkhiatna ah hih vanleng pen KLIA panin zingsang 9:45am in alengkhia hi a, Bangalore khuapi ah 1:45pm hunin atungding ahihi cihi.\nVanleng tungah bangmah nawngkaina omlo himahleh 12:25pm hunpawl in vanlenghawl Pilot pa in thuzaksakna hong tangko a, vanleng pen “technical issues” om ahih manin, Kuala Lumpur International Airport zuanding in ki lehkikding hi ci’n tangkohiau mawk hi.\nVanleng tungah atuangte zong dipkua litlitsa in nai 2 leh minutes 40 atuangkhit uhciangin bangmah nawngkaina, siatna omlo in KLIA tungkikthei uhhi.\nVanleng pen alengsuak hileh Bangalore atung nading in nai 1 leh minute 20 bek akisamlai hi a, banghangin lengsuaklo in KLIA lam zuanin sauveipi lengkikzawhiam cih akidot ciangin:\nIndia zuanin alengsuak hileh Chennai ahih keileh Colombo ah tukziautheih nadingin amun lemlothei hi. KLIA ah hileh muanhuaizaw ahih manin akilehkik hi ci’n Pilot in genkhia cihi.\nRelated: Malaysia ah Kawlgammi 2 Revolver thauneu khattawh kiman ~ ZD\nMalaysia Airlines ii Statement akhahkhiatna ah vanleng pen setsung siatna om ahih manin, KLIA ah hongki lehkik hi. Passengers leh Crew teng hoihtak in pusuakthei uh a, tuatung ah atuang Passenger teng 4:15pm Flight tawh Bangalore zuanin lengkhiakik uh cihi. ZD Sawltak #zomidaily\nPrevious: Dahna Pulakna: Mangpha Pa Cin Sian Tuang, kum 35 (Hatzaw, Phaiza)\nNext: Florida, Ford Lauderdale Airport ah mi 5 kaplumpa kimanta ~ TK Lian


url: =CIDAMLO TE SIH SAK NA - Zomi Adventist Innkuan\nCidamlo te sih sakna pen cina dam zo nawnlo dingte phalna tawh sih sakna hi a, English in painless killing (Mercy killing zong ki ci) ki ci a, Greek in Euthanasia ki ci hi. Tuhun ciangin hih pen damlo te bek hilo in piteek/puteek, khan gual banlo, kiman neilo mite tungah a zang nuam tampi om ta hi.\nEuthanasia pen minam pawlkhat in tanglai pek in zang khin uh a, Sardinian, Greek te pan Kos a tengte leh Spartan te in damlo, a teek te leh naupiang hoihlo, kiman na a neilo te that lum pahpah uhhi.\nEuthanasia cih kammal pen kum zalom 17 na pan kizang a, 1965 kumin England ah damlo zawngkhal te, dam a mu ngei nawnlo dingte thukhun in a phalna dingin Euthanasia thukhun a bawl Voluntary Euthanasia Society om kipan hi. England parliament ah 1936 kum, 1969 kum leh 1976 kum te in thum vei bill lut a, House of Lords in a vekin nawlkhin hi. India gam in zong 1980 kumin Euthanasia Bill, ‘The Mercy Killing Bill, 1980’ pen Lok Sabha-ah MC Daga in lut sak a, kinial hi. Ahihangin March 7, 2011 in , March 7 in Supreme Court in Passive Euthanasia phalna leh tua tawh kisai thu khempeuh bawl hi.\nEuthanasia nam thum om hi:\nHih pen ama ut leh deih telna tawh ki si sak hi. Ahihangin hibangin a si nuam a kithat te pen kum cing khin sa te, lungsim ngeina a nei te, sia leh pha khentheihna nei ding cih te hi ding a, a dam thei nawnlo ding natna a nei te hiding hi.b\nSee also Eating Banana is Good for Health\nHih pen damlo te in bangmah thei nawnlo, kiho pih thei nawnlo, gim khin lo cih te a innkuan pih te phalna tawh doctor te sih sak ahihi.\nHih a tung a voluntary Euthanasia leh involuntary Euthanasia zong Active leh passive Euthanasia ci in nam nih in kikhen lai hi.\n(1) : Active Euthanasia pen zatui tawh sun lum (overdose) ahih kei leh a dang khat peuhpeuh tawh hih lum cihna ahihi.\n(2) Passive Euthanasia pen Damlo te amah sih hun si sak(sih ngeina / laitat) cih na ahihi.\n3. Compulsory Euthanasia:\nHih pen innkuan pih, khuapih leh mipih te a dingin mihoihlo a sak te, kiman neilo a sak te, nawngkai a sak te thahna ahihi. German mite Judah mite tampi a thahna zong compulsory Euthanasia ahihi. Ahihangin tuhun ciangin Judah te kithahna compulsory Euthanasia te pawl pen Euthanasia ah kihel nuam nawnlo hi.\nBanghanghiam cih leh compulsory Euthanasia pen kuamah in hoihsa lo in thukim lo uhhi. Involuntary Euthanasia pen a dam zo nawnlo ding te, innkuan pihte a dingin a nawngkai mahmah mite, sum leh neihsa tawh a kibawl thei nawnlo te, sihsak pen hoih a sa tampi om hi. Ahihangin Pasian thu umlo mite pan zong pawlkhat in ih it taktak te pen a sih dong ih kep ding ahihi, bangmah thei nawnlo hi ta ci a sih sak sukgawp pen cikziat huai lua hi, ci uhhi. Thomas Wood in them cilik zong sang thei lo hi; Christian te Upna tawh kilehbulh hi ci lian hi. A thuakna leh a natna te a dingin zatui a kibawl ahihi, a sih hun tung nailo pi a nuntakna kilak sak pen Pasian deihlo pen tualthahna ahihi, ci hi. A nial lam te in tua bang a dam zolo ding te, natna a thuak thuak te sih sak pen itna a hihi, ci uh a, kinial na bei thei lo te pawl ahihi.\nSee also Aloe Vera Hoihna\nVoluntary Euthanasia pen mihing te nuntakna laksak theihna thu Pasian in hong pia lo hi, Pasian a um Christian te pen damlo te ading thunget sak ding, misi nangawn a tho sak kik dingte hizaw hihang.\nActive Euthanasia pen Switzerland, Belgium, Netherlands leh United States ah Washington leh Oregon te in thukhun in nei in zang ta uhhi.\nPassive Euthanasia pen kum 37 sung tak King Edward Memorial Hospital ah zato lum a min Aruna Shanbaug hangin kum 2011, March 7 khan Supreme Court India in gam thukhun in bawl hi.\nChristian te adingin Euthanasia limlim a hoih khat zong omlo hi. Pasian in ama lim bangin mihing hong bawl in ih nuntakna pen ama hu hi a, mihing te in tua hu ih neih laiteng hoih takin ih kikep sak a, ih kihuh ding ahihi. Christian te pen Pasian in a sehna bangin sih ngeina in ih sih hun a tun mteng, ih lai a tat siang mate kuamah mah ki si sak lo ding, kithat lum vetlo ding hihang.\nKhan gual banzolo te, khutkik khekim nawnlo te, lungsim cing lote, nasem thei nawnlo te, a kem a khoi ding a om nawnlo te in hehpihna a ngah theihna dingin Topa Jesu in a sisan manpha tawh hong tankhia hi. Khim bang a zing leitung ah khuavak a mu ngam nawnlo te, mi lakah a kihel ngamlo te, zawngkhal in lupna tungah a ngak den te, dawi leh kau in amat te tungah suahtakna thu leh hotkhiatna thu a tangko dingin Topa Jesu in hong sawl zaw hi. Cimawh dongtuak te, huh ding leh panpih ding a nei nawnlo te, a it huai nawnlo te kiangah itna khuavak a puak ding te hizaw hihang.\nEuthanasia hoih a sa lakah Job zi zong kihel hi.\nTua ciangin a zi in, “Na upna khiam tuan lo ding na hi hiam? Pasian samsia inla sisuk mai in,” a ci hi. (Job 2:9)\nBethzatha bual a kum 38 sung damlo a om pen tuhun hi leh Euthanasia tawh kisi sak kha dinghi.\nTopa Jesu in Euthanasia deihlo hi, Euthanasia a sihsak dingin a kilawm mahmah mite dam sak hi.\nBethzatha bual geiah talapte sung khatah kum sawmthum le kum giat sung a cina khin mi khat a om hi. Jesuh in, “Tho inla, na lupna pheek pua-in pai in,” a cih ciangin, tua cina pa thakhatin dampah a, a lupna pheek la-in a paipah hi.\nA gelh ~ NK Nang\nHeh Ciang Mi tawh Kimaituahzia ding Thu 10\nCalvary Mualtung aa Topa Zeisu\nTags: Health, NK Nang\nPrev post Amaute in Pumkhat\nNext post Lesson 4: Kipumkhat Nading Tawhtang


url: =Sumzondan atuamtuam: Hotpot ansai ah sungten guaktawh Waitress semsak :: ZOMI DAILY\nposted on 17 December 2017 at 7:06 pm Lomkholna: News, Sawltak, Taiwan, World\nTaiwan gamsung aom “Hotpot Restaurant” ansai khatah March khasung in ki hongthak hi. Tua ansai ahoncilni in anneding Customer te lunglut nading leh anzuakzong akhottuam nadingin Model numei 5 kawmin, Waitress semsak uhhi.\nTua Model Waitress tepen “Bikini-clad” ci’n nawituam leh bombi sungten guakbektawh Customer te Service piasak kawikawi uhhi.\nHih Hotpot Restaurant pen Taipei, Shongshan District sunga aom hi a, ansai minpen “Fresh Feast Restaurant” kici hi.\nTaiwan gamsung ah Hotpot Restaurant Business pen tammahmah, kidem ngeingai in muntuamtuam ah kihong kawikawi hi. Hotpot ansai aomsa zong tampi omkhin ahih manin, athak ahongthak te’n Customer angahding pen hamsa mahmah hi.\nAhi zongin hih “Fresh Feast Restaurant” kici ansai neipa pen haihetlo in, mipi te lunglut theihtheihding in vaihawmthei citciat hi. Numei te sungtenbek tawh Waitress asepsak ciangin mi tampi in lunglut uh a, Customer zong tamtuam mahmah.\nBekthamlo, Customer te’n tua numei te Photo azaihtawh, aki zaihkhawm tawh, tua Photo tengpen Social Media tungah ki khahkhiatsak sawnsawn ahih manin, amawkna in aki tangkosak “Free Advertisement” suakpah sawnsawn hi.\nHotpot ansai neipa zong lungkim mahmah a, alamet zahsangin Social Media tungah tua numei te photo ki thehzak in, Viral gawp ahih manin lungkim mahmah hi.\nVideo: Taipei Restaurant Uses Bikini-Clad Waitresses to attract Customers\nPawlkhat in hihbangdan ngaihsutna Idea pen hoihmahmah hi ci’n phatmahmah uhhi. Ahi zongin pawlkhat leuleu in Model numei te hihbangin azatpen hoihlo hi ci’n aphunphun zong tampi omngeingai hi. Ahoih in amu tawh, ahoihlo in amutawh kiciak ngeingai a, ansai neipa’n ahihleh ka lunggulhpen tuabangin aki ciakngeingai ding alunggulh kahihi cihsanlel hi.\nTua Idea hangin hih Hotpot Restaurant pen Taiwan gamsung bekthamlo, leitungbup zelgawp in Social Media ah ki thehzak hi.\nMore: Video: Taiwan Hot Pot Restaurant khatah Gas bung puakkham in, mi 7 liam\nHih Fresh Feast Restaurant ansai neipa ii Idea pen hoihsalua in, China, Hainan Province sungahzong mihau khatin BBQ Restaurant ansaikhat hongpah kici hi. Tua BBQ Restaurant pen Haikou City sungah akihong hi a, nasemding numei khempeuh avekin Bikini sungteng vivebek teengsak cihi. Tawlkhatsung khawngtuam mahmah a, ahi zongin kumpi thuneite’n ngeina tawh kilehbulh hi ci’n khakcipsak uhhi. Sawltak #zomidaily\nPrevious: Malaysia, Kluang ah Passenger tuanna meilengkhat meikanggawp\nNext: Malaysia, Penang ah Operasi tamveipi kibawl in gamdangmi 78 kimansuak\nKhualzinvai zaksakna: Rev. Cin Sian Pau


url: =Kawlzang ah Lungdambawl 2015 Muakdan a tuamtuam :: ZOMI DAILY\nKawlzang ah Lungdambawl 2015 Muakdan a tuamtuam\nposted on 29 December 2015 at 11:04 pm UTC+9:30 Lomkholna: Christmas, News, Peterkhampu, Zomi\nDear Akuamapeuh, Christmas hunnuam a zang thei ciat dingin i kideihbawl hi. Kalaymyo huamsung Lungdambawl leh carol singing pawlkhat i kihawmsawn nuam hi.\n1. Zanvakna, Carol Singing zatdan a tuamtuam:-\nKalaymyo khuasungah zanvah thupha puakna kumsimin kinei ciat hi. Pawlpi zui in a tamzawte in nitak/ zanvah thupha puakna in zang uh a, letsong a hawm zong om uh hi. Palkhatte in zingsang leh sun hunin Sia le Upate in innkim ah thungetsakna in a nei zong om hi.\nThuphapuakna, thungetsaknate ah pawlpi honkhat pen a ngeina danin vaak uh a, khangno thungen thei tumteeng lopi khawng kihelsak a, a zang zong honkhat ki om. Tuabang kawmkal ah Berean EBC te in a Pastor te uh tawh vaak ngait uh a, limtakin thu a ngetsak tak ciangin veeng le paam pawlpi dangte in zong thangah uh a, samtek uh cih thuthang om hi.\nTua pn a Sia Thang uh cih kign. I ngah khin pah tuan kei zongin kumkhat sung i ngak ahi, thu hong kingetsaknate ah kiciantak a thu hong kingetsak mah lunggulh pen ung, cih pen mi tampite’ lunggulh thu ahih manin mailam ah ngaihsut huai pawl om tuak cih i kitheisak nuam hi. (Pastor tangzang deuhte bang in zui le uh kilunggulh dan hihtuak).\n2. Lungdambawl a late:-\n(1) Emmanuel BC panin Revd Cin Lian Suum D.D (Asst.Ptr.) te innkuanin Bawng leh vok tawh la uh hi.\n(2) Galilee AG ah Pa Go Khen Kam (Tauleng) ten la uh hi.\n(3) Phualpi AG ah Pa Lian Pau (Singgial) ten la uh hi.\n(4) ZBC Tahan ah Revd Hen Khan Go ten la uh hi.\n(5) Agape BC Tahanah Revd Cin Ngaih Thang ten la uh hi.\n(6) Munlai AG ah Sia Dal Do Lian ten la uh hi.\n(7) Bethel ZBCM ah Upa SK Gin Pau ten la uh hi.\n(8) Myothit BC te pawlpi min tawh om uh hi.\n(9) Agape AG te’n a beisa hunsawtpi khat a Unit a veengvengah a bawlzawhbuh tukumin a biakinn uh ah combined in bawlkhawm kik uh hi.\n(10) R.C, St.Paul & St.Thomas te pen Pa Mang (Tungzang) te’n la uh hi.\n(12) Bethsaida AG ten Ak luang 160 tawh bawl cih thu kiza hi.\n(13) Saipimual ah Pa Pau Khan Siing te’n la uh a, Tuiphum leh AG khuazangbupin vaakkhawm uh hi.\n(14) Pyidawtha Baptist te’ bawldan a tuamkhat:-\nPyidawtha Tuiphum Pawlpi ten kumsimin pawlpi mite kikhelin vok khawisak zel uh, tua danin zang uh hi. Tukumin dahna kahna tawh na kidim uh hih tuak hi. Dec.24, zan 11:30 hunin Pa Zam Do Pau (khualui, Suangzang), Pa Dampu naupa leh Natchaungte cycle tawh khuasungah PM.1:30 hunin kinawk kha a, pa Pau in Kalaymyo zato pan hong nusia pah cih thu om hi.\nTua kawmkalah Dr.Lian Muan Kim pano, pa Khai En Lian’ zi, Nu Zam Lun Niang in 25 ni, AM.4:10 hun mahin sunglam damlohna tawh hong nusia, cih thu, Zomi Siamsin lui khat ahi, Mr.Paupeek tungtawnin kiza hi.\nNB:- A kigen kha lo Pawlpi kimkhatte pen a thu kician zakha nai lo ka hih man ahi hi, cih kitheisiam ni.\nPicnic & Exculsion Kikuan ziahziah.\nLungdambal madiak a kipan tuni dong khuapua lamah khangnote kilawmtakna tawh Picnic leh Exculsion kuankhia ziahziah den uh hi. A tamzawte ahih leh Zaryayo Dum ah pai in gualnopna leh kilawmtatna nei uh hi. Mopawi khawng a na bawlbawl zong omtuak hi. Khuahun nuam cih ding ahi hi.\nKum Thak zong a limbawl sawm honkhat omtuak lai hi. Lungdambawl rawh kisai ka gen khak loh Kawlzang hu-in Lhamtunglam hi ta leh honpi khat omlai ding ahi hi. A tjeite in hong hawmsawn ciat dih vua leh guai. Hibangte nasep hoih ahi hi.\nHibang teng khit ciangin i masuan Kum Thak sungah Topa’ tawh kalsuanin i ma nawt ciat ni, cih thupha i kipaih hi.\nPrevious: Thu gil thu lai 3 ~ Evan Suang Dal\nNext: U.S Gam Sungah Om Zomi Pawlpi Tuamtuam Ta Ding Lung Himawhna\nPasian thugen siam minthang mi 7 te KBC te’n Blacklist ah koih\nMizoram Donghu vai siangphot


url: =Pianpih Pau tawh Pasian Biak :: ZOMI DAILY\nposted on 26 October 2015 at 7:16 am Lomkholna: Article, Biakna\nKum 2000 khit ciangin Mizogam sunga pau tuamtuamte in zong khuaphawk pianpian ta uh a, Pawlpi taumtam sunga pau taumtuam zangte in, amau pau tawh Pasian a bia thei ta uh hi. Bru Baptist churchte in Bru (Tuikuk) pau tawh, EFCI te in Hmar pau tawh, ECM te in Mara(lakher) pau tawh,Baptist dunga Laite in Lai (Pawi) pau tawh, ZBC leh EBC te in Zopau tawh, Nepali te in Nepali (Gorkha) pau tawh Pasian a bia thei uh hi. Pawlpi lian sunga Aomi a tam zawte in mi’ pau tawh Pasian biak pen ahi ding mah sain nuamsa lel uh a, tuate laka pawlkhat in ei pau tawh Pasian a biate simmawh-in zumpih-in langpan ngam lai tazen uh a, dahhuai-in zumhuai mahmah hi.\nNeek leh taak haksatna hangin Zomite gam tuamtuamah sial-ek deen keek a gen uh bangin i kikhenzak hangin, Pasian inhong nusia lo a, i omna gam tekah i Zopau leh i Zo ngeina khahsuah zawm loin, Zomi min tawh kipawlna tuamtuam – ‘Zomi Innkuan’ Zomi Christian fellowhip’ ci-in mipihte in kizopna kinei kawikawi hi. Kolkata, New Delhi,Chennai, Bangalore, Mumbai, Guwahati, Japan, Malaysia, Thailang, Australia, Germany, USA, Norway, Hong Kong leh Singapore ah ‘Zomi Christian Fellowship’ min tawh ei pau a Pasian biakna om kawikawi hi.\nI minam sunga a pil a siamte, leh gam khantoah a teeng i Zoimipihte in i Zo ngeina, i Zolai leh Zo pau zumpih loin, Pasian baikna in zang tek ta uh hi. I pau leh i lai beimang nawn sam ding hiam?\nNang tuin, Kuate lakah? Kuate’ pau tawh?? Pasian na bia hiam???\nPrevious: Zomi leh Gamdang, Summaw Pilna ~ DK Khup\nNext: Khangthak Zomi te khualzinna ah Phawkdingthu


url: =Tulaai Leitung Thuthang Tuamtuam Updates May 25, 2015 :: ZOMI DAILY\nposted on 25 May 2015 at 11:36 am Lomkholna: Khawmpau, Myanmar, News, World, Zomi\n· Malaysia leh Thailand gamgi ah Misi alomlom a kiphumna phual 30 Malaysia palikte in May 24, 2015 ni in mukhia uha, Kawlgam leh Bangladesh gampan gaaltaai te hiding in ki ummawh ci in Malaysia Home Minister Zahid Hamidi in May 24, 2015 ni in taangkokhia hi. Zomi te ikihel khatam cin kalung nuamhet kei.VOA\n· Iraq gam Ramadi khuapi peen IS te khutsung atuntheihna Iraq gaalkaap ten thaneem na ahihban ah do nuamnuamtaktak kei le uh kilawm ci in US Defense Secretary Ash Carter in May 24, 2015 ni in genkhia hi. IS migilo te in nungkaal sung in Syria gam Palmyra khuapi kiim ah numei naupang kihel mi 217 ngawntan ci in Syria gam encik pawl in May 24, 2015 ni in taangkokhia uhhi.BBC\n· Nepal gam nasiatak zinlin zawh sawtnailo May 24, 2015 ni in Myagdi district kuam ah nasiatak in men kicim ahihman in Kali Gandaki gunpi kikhaktan a, nasiatak in tuikhangthei ding ahihman in mipi atulsawmlom asim in inn le lo nusia in taaikeek ziahziah uhhi. Misi lian kizanailo a kumpi thunei ten gaalkaap athuang athuang in mihuhding paisak uhhi. CNN\n· Bangladesh gampan Asia tuipi tung ah Tembaw tawh ataaikhia kheempeuh peuh peen Bangladesh gam maitang beelmang ongnuh hi a, khuak manlohna namkhat hi ci in Bangladesh Prime Minister Sheikh Hasina in May 24, 2015 ni in genkhia hi. BBC\nKhialhna aomkhak leh Ngaihdam bawm ah maw\nPrevious: Ni Thupi Ni 50, kum 50\nNext: Tulsa: Myanmar World Cup USA 2015 – Final te


url: =Biakna leh Tui :: ZOMI DAILY\nposted on 21 December 2014 at 9:32 pm Lomkholna: Biakna, News, Zomi\nEi theih komkom ah Biakna leh tui kizom hi. Pawlkhat te Tuizat in bang ci hiam cih ilung ngai khawm ding hi. Upna Biakna te ah Tui kilim zat mahmah hi. Pawl khat te kiphum, Pawl khat te kitheh , Pawl khat te kinuh, Pawl khat te kisil, om tek hi.\nZomi ading in Chirstian, Buddha, Laipian biakna om tek a, avek in Tua biakna te in Tui zang tek uh\nhi. Tua hih leh Tua Tui in bang cidan tui hiam? Guntui Luitui hiam? Bawng ek Sial ek, auih athuk aning paipai na tui hiam? Na tuizat in asiangtho tui ahi hiam? Kisit tel huai mahmah hi.\nTu in Zogam leitang pan pian Pasian phuhsa biakna Laipian upna ah Tui kizang hi. Tua tui in Mangmuhna sung ah M 17: 9-10 -11 ah bangci hiam? Pasian in vantuisiangthu hong piak khit ciang in Vantung pan tuitaak tawh khat kadawh hi. Thawl ah tui adim ciang in tuitak nawn lo in aomhi. Tua khitciang in Kapa Pasian in tuisiang thupha piakna kammal hongpia hi.\nDotna kibawl ni ei..\nBiakna tawh kipawl in upna ah akizang nazat tui ahi’ Naki theh tui , Na ki phumna tui, Na dawn tui, Na kinuh tui in Pasian thupha piak TUI ahi hiam? Ahih kei leh Zuntui Ektui aniin tui paipai na Guntui, Lui tui ahihiam? Kisittel dih ni. Pasian thupha piak tui zang in.\nPrevious: Sapna: Kha Siangtho khat bek sungah, hai khatpan dawn khawm dingin\nNext: Ei Christian te


url: =Laphettoh ~ Hau Za Cin :: ZOMI DAILY\nposted on 21 January 2016 at 10:25 am Lomkholna: Article, Hauzacin\nLaphettoh (လက်ဖက်သုပ်) ~ Hau Za Cin\nTaiwan pan London a om Sia Dongbawi tawh online kiho kha in, “Ann na ne ta hiam?” ka cih leh, “Ne nai keng, laphettoh leh niangtui dawn ing,” hong ci hi. “‘Laphettoh’ na cih bang ahia?” ka cih leh, “Niangteh a kine te e,” hong ci ziau a, ka thei hetkei hi. Niangteh a kine thei a om lam thei ngeilo ka hih manin lamdang ka sa hi.\nHong ciamnuihna ahi tam ci kawm, a taktak ahih leh bang ahi zen tam aw ci kawm si, “Niangteh a kine thei om maw, niangteh pen niangtui bawlna ding beka a kizang hilo maw?” ka cih sawnsawn ciang, amah zong ka telloh lam tel ahih manin a gendan ding hong sau pian a, a bul takpan hong pan kik in kicing takin hong gen a, kician mahmah, mitkha ah kibawltawm thei phial cih bang himah leh a mel kimu ngeilo, a omlam zong kitheilo ahih manin …nek dinga a kibawl, a kine thei niangteh hi… acih hangin ka tel thei tuan kei hi.\nTuni ahih leh laphettoh ka ciamkha ta a, a limna nangawn a thei dekdek ka hita hi. Laphettoh genloh ‘laphetzi’ pen India ‘chai’ sang limzaw pekpek hilo hiam ka ci hi.\nIndia lamah niangteh nek theih, niangteh kine cih tuabang kiza lo, kitheilo ahih manin lamdang asa ka hi hi. Leitung niangteh lak ah Darjeeling Tea pen a lim pen a kigen ciin kithei a, a diktakpi mah hiam ka theikei hi. Commercial items ahih manin amau bawl ciat a limpen asa uh hikha maithei. China te in zong amau niangteh pen a limpen mah ci a, Sri Lanka te in zong amau gam niangteh mah thupi bawlpen zel uh hi.\nA thupi pen a kitheihloh hang amau-a ciat mite in bel na thupi bawl thei zel uh hi. Tua manin Kawlgam niangteh nektheih om a, India ah niangteh nek theih omlam kitheilo, leitunga niangteh zuakna lian penpen Dr. Neng Ngaih Lian te inn kong mai ah Innpi khat Guwahati ah om deda deep napi, a tua bang lam kithei kha hetlo hi. Nek ding sang dawn dinga kibawl tamzaw hi peuhmah ding hi.\nLaphettoh pen a lim penpen dingin a lim nam tuamtuam tawh a helkhop, a gawm, a mixed uh ciangin a lim diak ahi hi. Singgah tawh hel, be nam tuamtuam tawh hel, maimu, tangmaimu, peanut, shrimp, etc tawh a hel bang uh ciang sathau namtui tawh mek lai leng… slurp slurp slurp… i lei kiliakliak kha hi. Nuts tam ahih manin cholesterol a tam diam i thei kei a, a niangteh nek theih pen bel cidam mahmah dingin ka um hi. Singteh himawk ahih manin. Hau Za Cin\nPrevious: Tulaai Leitung Thuthang Tuamtuam Updates January 20, 2016\nNext: Singapore pan migilo te panpih Bangladesh mi 26 ki hawlkhia


url: =Malaysia gamsung ah guta damiah kidop huai mahmah :: ZOMI DAILY\nposted on 6 September 2017 at 9:41 pm Lomkholna: Malaysia, News, Sawltak, World\nMalaysia gampen amin mahmahzong anungah “sia” kihel ahih manin, siatna vive tawh akidim hikhading kici hi. Tulaitak Social Media tungah Video Clip khat hongki khahkhia leuleu in, tua Video sungah Motorycle khattawh pasal khatin gamdangmi Tourist khatin Phone atawilai suhsakziau mawk hi.\nHihbangdan guta te’n van kisuhsak “snatch theft” pen Malaysia gamsung ah tammahmah a, Zomi sungahzong athuakkkha kitam mahmah hi.\nHihbang in agamta te’n amau gammi te ngim masalo uhhi. Gamdangmi te hong mitsuan gige uhhi.\nTunai Video Clip kithehzak sungahzong gamdangmi Tourists nih leh Hotel nasemkhat aki hoho laitak in Motorcycle tawh pasal khatin hongnehphei in, khatpa in Phone atawilai asuhsakziau ahihi.\nHotel nasempa inzong tawmcik azuihphei pongmawk hangin acihnading theituanlo in, gutapa pen aki khahsuah hiziau lelmawk hi. Hihmun pen Kuala Lumpur khuasung aom Hotel nopci mahmah khat ii ageilian ah hisawnsawn a, tuahang inzong CCTV panin asuhlian laitak Video Record akibawlkha ahihi.\nHihvai tawh kisai in Dang Wangi OCPD Asst Comm Mohd Sukri Kaman ii genkhiatna ah Police Report hongkibawl omkei, ahi zongin lampitung ah tuabangin gitloh gamtatna “Street Crimes” te aki encikden hi ci’n genkhia hi.\nAhi zongin khuasung mipi te’n navakna uhah kidawm un, naneihsa vanmanpha te uh hoihtak kemcingden un ci’n palik te’nzong vaikhakmawk hi. Tualo cihnading theipaklo uh hileh kilawm hi.\nVideo: Tourist falls victim to snatch theft at hotel entrance\nMalaysia gamsungah guta damiah, migilo tammahmah cihpen ki gengenzong kulnawnlo phial hi. Atuakkhin zong tammahmah a, ei Zomi te tuahkhak te CCTV panin hongki kankhiatsaklo sese ahih manin, muhtheih lahtheihding aomlohman hikeileh hih sangin ahuaisiazaw, hongkisat hongkivuak dikdek khitciangin neihsa teng akisuhsak tammahmah hi. Mi tampi muhtang mahmah inzong Shopping Mall sungkhawng ah Jewellery vanmanpha zuakna te semkham ziahziah ngamlelmawk uhhi.\nPalik te’nzong acihnading theituanlo, pawlkhat migilo damiah guta tebang palik te atate khawng cisawnsawn ahih manin, Police Report bawlhang in ki lamdanglo hi. A palik te mahmahzong akilau hizel sawnsawn ahih manin, athuakkha te’n aki pumthuak himai hi. Athupi penpen ah eilehei ihki kepsiamding thupipenpen hi cih ihki phawksak phapha hi. Sawltak #zomidaily\nPrevious: Hurricane Irma kici huihpi khauhmahmah in Caribbean sungteng nawkding\nNext: A monu thuhilhding, innkuansung susiading in India pan US ah vadelhliang\nHuihkhi le Singtehno ~ Peter Suumpi\nBang hangin naheh ciangin na aw ngaih sese hiam? ~ Job Cinpi\nJapan ah mi 9 atuang Helicopter khat kia in, 3 asisa in kimu, 6 kimuzo nailo


url: =Ka Nu zuau gen Kammal giat ~ Hau Za Cin :: ZOMI DAILY\nKa Nu zuau gen Kammal giat ~ Hau Za Cin\nposted on 25 February 2016 at 7:00 am Lomkholna: Article, Hauzacin\nMipil khat in hihbangin na ci hi. Ka pianna tualniam ahih manin nek ding kicing ngeilo hi. Nek ding ka neih sunsun uh ka nu in ama nektaang hong pia in ama annek kuang pan kei annek kuang ah hong hop ciang, “Ka ta aw na gilvah in ne in, kei ka gilkiallo hi,” hong ci hi. Tua pen ka nu hong gen zuau kammal khatna ahi hi.\nKa gol deuh ciangin ka nu in ka inn gei vua luita panin ngasa manin tha ka neih deuh khak leh ciin hong ne sak zel hi. Ni khat ngasa neu nih bek man a tuihuan hi. A tui ka hawp laitakin ka nu in ka gei ah hong tutpih in a guh ka kheuhsianglohte kheuh kik a, tua tak ciang kei zong ka nek naihloh ngasa khat pen ka pia hi. “Ne in nu aw,” ka cih leh ama’n, “Bawi, nangmah in ne in, ken ngasa ka duh kei hi,” hong ci hi. Tua pen ka nu hong gen zuau kammal nihna ahi hi.\nLai ka sim theihna dingin ka sangkah kal in Meigit bawlna mun ah na va sem a, meigit bunghawm kizangsate sungah meigittang thak guangin a zuak kik zel hi. Tua pan a ngah sumte tawh ka nisim kisap pawlkhat uh ka lei uh hi. Phalbi zan khuavot laitak ka ihmutna pan khanglovat in ka khuadak leh ka nu in meilah de in meigitbung hawm sungah meigittang na guangguang hi. “Nu aw, zan sawt, ihmut hunta hilo hiam, zingciang hihtheihloh hiam?” ka cih leh ka nu in, “Nang na ihmu in, kei ka gim kei hi, kong it ka ta aw,” hong ci hi. Tua pen ka nu hong gen zuau kammal thumna ahi hi.\nKumtawp exam ciangin ka nu in sanginn ah hong tonpih a, sanginn kong ah nisa thuak in hong ngak hi. Ka exam ka zawh phet in ka taikhia a ka nu ka bawh pah hi. Tuilumbawm pan a bawl niangtui hong pia a, nisa nuai ah a pumpi khua-ul in tuamcip cih ka theih ciangin ka niangtui ‘kamkhat’ dawn dingin ka piak leh, “Bawi, kei ka dangkeulo hi,” hong ci hi. Tua pen ka nu zuau gen kammal lina ahi hi.\nKa pa in hong nusiat ciangin ka nu in pa dinmun zong a let kulta hi. Nek leh dawn ding a zon kul, a kisam khempeuh a kaihkhop kul ahih manin a nasep kibehlap peuhmah hi. Gilkial dangtak tamveipi kithuak a, ka pute in hong hehpih in hong huh hong dom hong panpih zel uh hi. Ka innvengte un ka gentheih zawngkhal luatna amuh uh ciang ka nu kiangah ‘pasal dang nei kik in’ ci zel mah tale uh ka nu in, “Hong it ding dang ka kisam tuan kei hi,” ciin na nial zel hi. Tua pen ka nu zuau gen kammal ngana ahi hi.\nSangkah manin nasep neita himah leng ka nu in tawlngalo in nisim mehzuak in a diangkhia hi. Sum ka khak zel hangin midang tungah kinga ding cih peuhmah ngaihsun ngeilo ahih manin khatveivei, “Sum kisam ke’ng” ciin hong lehkhak kik hi. Tua pen ka nu zuau gen kammal gukna hi.\nLaitaan sangzaw deih in ka nasepna te huhna tawh inn pan Master Degree ka galkah hi. Ka zawh ciang ka degree tawh kituak in ka khasum hong khang pah a, tua tak ciang ka nu ka kiangah sam in America ah a ut bangbanga nuamsa ding cih ka lunggulh hi. Ahi zongin amah in, “Kei inn lam mah nuamka sa zaw hi, noptaal zong siam ke’ng,” hong ci hi. Tua pen ka nu zuau gen kammal sagihna ahi hi.\nA kum hong tam in hong khangham ciangin natna tuamtuam nei in cancer nangawn tawh Hospital ah kikem hi. Tuipi gal khat pan ka it luat manin delh in amah veh dingin ka ciah a ka tun ciang a lupna tungah hong tu to in nuih sawm in hanciam a ahi zongin a ki-atna meima te lianlua ahih manin a nui thei kei hi. Hehpih lua ka hih manin ka biangah khitui hong luanga ka cihna ding ka thei kei hi. Ahi zongin ka nu in kamnem takin, “Khasia kei in ka ta aw, ka ci na lo hi,” hong ci a; ka kidek zo tuan kei hi. Tua pen ka nu zuau gen kammal giatna ahi hi.\nMimbang pianna tunnu nei lai khempeuh hih leitung ah mi hampha hi a, a tunga tangthu zaknop mahmah hi. Nu nei nawnlote adingin zaknop sem hi.\nN – Nunkhum luaina\nU – Umbang kholhpih\nPrevious: US gamsung khualzinna pawlkhat – 53\nNext: Sahkhua Khangkhaanna Tawsawn ~ Pu Zokhai\nE – Etlawm Mualkuam Zogam Nuam ~ Agnex Vung\nKammal kilawm pawlkhat (azom 20 Oct)\nLungtang tunga kigelh Lai ~ Rev. Khoi Lam Thang\nChristian Hymn te’ tangthu: Kong Up Kong Muanna Lian\nSuu Kyi leh Kawlgammi 50 kimuhna theihsakna ~ Sia Do Khup


url: =ZNC Campaign Speech – Pu Chin Sian Thang :: ZOMI DAILY\nposted on 26 October 2008 at 7:11 am Lomkholna: Article, Cinsianthang, Politics, ZCD\nZomi National Congress Campaign Speech ~ Pu Chin Sian Thang\n(23 March, 1990 Friday ni a, Kawlgam bup, leitung bup, theih ding ZNC ngimna, Kawlgam TV, Radio sung pan Pu Chin Sian Thang (B.A. B.A(Law) L.L.B) ZNC President Myanmar in a gen thu te hi.) Regd: Nah/tah -104/91.\nZomi U leh Nau na dam dam uh hiam? Kei ZNC Makaipipa hi’ng. Ei ZNC Party ngimna bulpi Nam Li pha hi. Tua te:-\nKhang tang thu lui en le hang, Zomite peen ei gam ei lei, ei minam, ei ngeina, ei zia, ei tong tawh kuamah khut nuai ah om lo-a, ei leh ei Kumpi I hi hi. Hi bang in ei leh ei Kumpi I hih lai-in ei leh ei ZOMI a kicite I hi hi. Khang tang thu thak en le’ng zong gam bup minam tuamtuamte sang in kum li a tuan, a do zozaw, kum li zekai-a British sal a suate hi hang. Hi bang a British te sal I suah tung lai-in zong ei leh ei ZOMI mah akici nam te hi hang.\nChin peuh mah I kici ngei kei hi. Chin a kici kam mal peen ZOMI te’ pau sung ah koimah munah om kha lo hi. Paletwa, indat, Kanpetlet ah om hi. Halkha, Thantlang, Matupi ah om lo hi. Falam, Tedim, Tonzang ah om lo hi. Chin a kikci min pen gamkeek huang heu minamte’n ei theihloh kala ong guat uh min hi-a, ei pian’pih min hi lo hi.\nTua ahih man in ei Zomite, Chin ong kicih ciang in, sal I tan’lam ong phawksak den kammal hi-a, sal mahmah a zong ong koih nuah hi ci-in kingaihsun tawntung ahihman in, Chin ong kicih sim sim in, I lungsim ong do velvel den hi, I khasiat peuh ong suaksak den hi. Genteh na in, YANGON pen tu phinga YANGON hi lo-in 1824 ma pek in zong YANGON hi na pi, YANGON kici lo in RANGOON akicih ciang in I lungsim khat ong khoih zek hi.\nTua mah bang in Halkha ci lo-in Haka, Tedim ci lo-in Tiddim, Sihzang ci lo-in, Siyin, Thantlang ci lo-in Klang Klang, Conbik ci lo-in anpek, Pu Conbik lampi ci lo-in U Sunpek lampi akicih se ciang in zong I lungsim ong sukha zel hi. Tua ahih man in suah na pana I ngah sal min sangin I pianpih min taktak ZOMI mah maan tak a ikicihna ding ZNC’ ngimna bulpi hi. I was born as a ZOMI: I live as a ZOMI: I shall die as a ZOMI. Zomi khat in ka suak hi: Zomi khat in ka nungta hi. Zomi khat in ka si ding hi.\nZNC’ ngimna bulpi anihna pen Democracy Kumpi Mann pian’sakna ding cih thu hi. Mikhempeuh aneu a lian in, democracy-democracy ci-in kiko in awng uh hi. Banghanghiam cihleh democracy in mihingte khat leh khat akibang hi hang, akiza kim hi hang, liangko kikim hi hang cih thu thuman hi ci-in saang ahihman in, mihing kehmpeuh upadi muhna ah a kizakim suaksak hi. Everybody is equal in the eyes of law.\nTua ahihman in, thuneih theihna zong kizakim sak hi. Tua thuneih theihnate pen nuntak theihna thu, the right to life, ut peuhpeuh gentheih, biak theih, bawltheihna thu, the right to Liberty, lungsim nopna nuamtaka zon’ theihna thu, the right to the pursuit of happiness, cih thu te ahihi.\nHi bang thuneih theihnate, pian pih, suah pih thuneih theihna, birth right ahizong in, mi hingte thuneih theihna bulpite Fundamental human rights ahizong in kici hi. Hih mihingte thuneih bulpite pen Democracy minpua lellel kumpi in amahkhan ong pia zolo hi. Democracy kumpi maan taktak in ong pia zo ding hi.\nAhizong in, democracy kumpi maan I cih koici bang kumpi hi ding hiam cih thu, kalkhat suan in I kahtoh laikul ding hi. Democracy kumpi maan I cih pen, taang pi taangta tung panin; taangpi taangta tungah I cih tawntung mah bangin, taangpi taangta‘ phattuamna dingin taangpi taangta’ deihna teelna tawh, taangpi taangta kumpi Government of the people, by the people and for the people cihnop na hi.\nKamdang khat in gen ni ci le’ng, taangpi taangta in gam sung ah aanaa aneipen hi-a, aanaa adeihte’n taangpi taangta tungah ngen in, taanpi taangta in zong khalna vauna om loin suakta tak in ngaihsun sun aa, a khentat thu, suakta takin ah aap aanaa taangpi taangta’ aanaa, mipi’ aanaa, ahih keileh Democracy Aanaa ahih keileh Democracy kumpi maan taktak ahi hi.\nTua ahih man in ei Zomite in democracy kumpi maan taktak apian’ theihna ding eima khut ah a om lam phawk in, I teelkhialh loh ding thupi hi. Tu-in Party 93 bang om hi. Tua party te in mipi tungah aanaa ong ngen uh hi.\nKoi party aanaa pia le’ng democracy kumpi maan taktak kingah ding hiam cih limphatakpi’n ngaihsun in piak huai hi. Ei ZNC’ ngim napen democracy kumpi maan taktak ngahna ding ngimna bulpi hi-a party nainganzi, Party politics hilo hi. Minambuppi ngainganzi, National politics hi zaw hi.\nGen kizomin party ngainganzi leh minam nainganzi akilamdan’ na gen pak le’ng, party nainganzi ah party ading bek hi-in, minam ading ngaihsutna hi kha lo hi;ama party aanaa ngahna ding bekbek, ama pumpi aanaa ngahna ding bekbek ngaihsutna ahihi;minam aanaa ngahna ding, minam phattuamna ding ngaihsut na om lo hi.\nMinam nainganzi I cih ciang in, ama party ading, ama pumpi ading phattuamna, aanaa ngah ding sang in, minam phattuamna ding, minam aanaa ngahna ding ngimna ahi hi. Tu tung ZNC’ ngimna bulpi ah I gambuppi-ah democracy ongtun’ photphot na ding, tua democracy pen democracy mipua lellel democracy hi loin democracy kumpi maan taktak ahihna ding ahihi.\nEigam peen leisung sumpiang atam pha mah mah gam khat hi. Hi bangin leisung sumpiang atam na gam khat hi napi’n, ei kizawng mah mah, kikhangto lo mah mah in khantohna aniam penpen gamte lakah akihel gam khat ihi hi. Ahang bang hiam ci-a I ngaihsut ciang in, I gam khantohna dinga I thu bulphuh amanlohna hang hi ci-in kimu theih hi; leisung sumpiang tampi a omna, gam sung aki thenthawl zolo gamval tampi a omna eigam bangah, sum zuak/sumlei theihna thute, kumpi bek in sem lo-in, pilna siamna, hauhna anei gamsung mite in zong septheihna thu, zon’ theihna thu, suakta takin neithei leh, khat leh khat gam khantohna ding sepna bawlna ah kidem in, theih zah siitlo, neihzah siit lo in ong diang ding uhhi.\nTuabang ahih theihna dingin suakta tak sumlei/sumzuak theihna Free Market Policy thu hong le’ng, tha khat thu-in ih gam khangto ding hi. Tu-in kumpi bek in sep theihna angah ciang in, adang pilna siamna aneite in ataza vuan tawh hi nawn lo-in, asimtham in, zinlak miallak ah sum bawl ahih man in, tangzai zolo, taangtai zolo bek tham lo-in akhun kila theilo ahih ciangin, kumpi zong sum hi. Tua ahihman in ZNC ngimna bulpi athumna in, suakta taka sumbawl theihna ding a hihi. Akhang to gam khempeuhah hi\nZomite, kuama ongsawl hilok, eima ut thu tawh Panglong khua ah Gambup Kumpi phuan dingin kipai hi. Panglong Thukimna zong letmat a thuh masa pen te hi hang. Tua Gambup kipawl laitakin zong, State la nuam hi le’ng,laktheih na khuan kinei hi napi’n, State la lo-in Special Division khat beka I om se pen Gambup kipawlna bangzahta a thapia cih ong lak tetti khat ahihi.\nSuah takna, Independence I lak zawh asawt loin, gambup kipawl Kumpi puk dingin kithawi-a, Zangkong Kumpi ciang a tun’ laitak nangawn in, sisan naisan hawk in luanga Gambup kipawlna kumpi adal, akem Zomite hihang. Insein gal bangah ci le’ng, Col. Hrangthio a kipan, gamit Zomi makaite tampi’n ong nusia hi. Hi bang a gam it Zomi nulehpa te’ Gambup itna tangthute, gambup itna khekhapte, ZNC in thupi sa mahmah in kepcing kisawm hi.\nAhi zongin, Panglong kikhopna pana apiang khia Gambup kipawl kumpi pen bang bulphuha kiphuankhia hiam cih laptoh ding ZNC ngimna lina ahi hi. Tua Panglong lungsim pen thauvui thautang tawh hi loin, itna ngaihna lungsim bulphuha kiphuankhia ahihi. Hih itna, ngaihna lungsim bulphuh nawnlo-in, avui atang bek suan le muan in nei le’ng Panglong lungsim hi kha nawnlo hi. Tua ahih man in, avui atang sangin, itna ngaihna bulphuh zaw ni; Democracy kumpi maantaktak manlang ong piangta hen! Amen.\n(a) Kei ka heina Burma gampan ZNC khuang in hong phawng phawng ee. (b) ZNC khuang in hong phawng phawng ee, Simlei Vannuai pianpih Zomite aw ngai na’ng ee…\n(c) Pupa khanggui I suut na’ng aw, tulmawh Zolentaang ci’ng ee. (d) Zolentaang kilbang hongkhan hen, Zomi sinlai gawm hen aw.\n(e) Chin hilo Chin cilo aw, Zomi hi’ng ee Zomi hong ci aw. (f) Zogam lei kilbang khang hen la, Zomi anbang ki-it na aw Zolentaang aw ee.\nPrevious: Interview with Lengtong Pauno\nNext: ZAM Kiphuhni pan-in ~ Zokhai\nMinbang Pianna Zolei ~ Tuang Mauvon


url: =Rev. Dr. David Suum tangthu tomno :: ZOMI DAILY\nposted on 16 June 2015 at 9:18 am Lomkholna: Article, Biography\nZomi sung ciangbek hilo, Kawlgam bup minam tuamtuam huam in Music lamah a gamtang mi muanhuai Rev. David Go Lian David Suum @ Sia David Suum in IWS Sangpi panin Doctotrate (DWS) leh Master (MWS) Degree te, June 13, 2015 ni-in hong ngah khia ahih manin, lungdam pihna thu i pulak hi.\nSia David Suum pen i minam sungah Music lamsang mimuan huai mahmah khat hi-a, gamdang panin Master nih leh Doctorate hong ngah khia ahi hi. Kawlgambup huam in Yangon ah a hunhun in Music training zong pia zelzel hi.\nLeitungbup Zomite’ kipawl khopna khat ahi GZA (Global Zomi Alliance) panin zong Music Committee ah Convener panmun bulpi len in om hi. Sia David Suum hangin i kipak hi.\nDavid Go Lian Suum @ Rev. Dr. David Suum tangthu tomno\nDavid Go Lian Suum pen Tapidaw innkuan hoih sungpan in khangkhia hi. Kum 4 aphak in apa Sia Hang Khan Pau (ATEO, Muse) in hong nusia a, anau Zam Man Niang pen a Nu gil sungah kha 2 phapan hi. Tagah in akhankhiat uh hang in a Nu in Pasian thutawh hoihtak in pan tahto hi. Aneu tungpan tan 4 hunciang dong Pasian thusung ah BYG (Baptist Youth Group) ah khangkhia a, tua pan tan 10 ciangdong apawlpi Bethel AG ah khangkhia in lawptak in kihel hi. Tan 10 azawh khit ciangin a pano Rev. Hau Lian Kham sang siapi na sepna Evangel Bible College, Yangon ah Lai Siangtho sangkah kipan a, 1997 in B.A (Bible-theology) zo in “academic award” leh “leadership award” tawh sangman khawm hi. 1997 January pan in Grace AG, Yangon ah hunbit in Pasian nasep kipan hi.\nKumlang asepkhit ciangin Philippines, Manila a om Victory Leadership Institute (tu’n Every Nation Leadership Institute tawh kilaih) sang panin “Associate degree in Advanced Christian Leadership” tawh 1998 in sangzo hi. Tua ban ah Philippine Baptist Theological Seminary, Baguio sangpi ah sangzom suak a, 2001 kum in MCM (Master of Church Music) degree (Conducting leh Ministry) major namnih leh “field education award” tawh sangman khawm hi. 2001 kum akipan in minam khempeuh, pawl nam khempeuh in Pasian phatkhop ding veina lianpi Topa in ngimna (vision) neisak hi.\nPhilippine pan sang aman khit ciangin apawlpi Grace AG ah ciahkik a hunbit in music director sem a, 2002 ciang in Pasian piak ngimna tawh kizui in GMI (Grace Music Institute) sang phuankhia hi. GMI pen pawl leh minam khempeuh kahtheihna music sang masa pen ahi hi. 2004 kum in a innkuanpih nu Man Zen Niang tawh pumkhat suahna nei hi. Sianu Niiang pen aneu tung pan in ukna aneih kawllam (Burmese cultural dance) tawh Pasian nasem in apasal tawh ma pangkhawm hi. 2005 December in Tedim khuapi ah Zomi Bup Pasian Phatna Pawipi (Zomi Festival of Praise), mi 4000 tawh Hallelujah Chorus lapi sakkhopna ama lunggulhna (vision) leh hanciamna tawh a piangkhia ahi hi.\n2002 akipan in asang kahna Evangel Bible College ah kum 7 sung hunlang tawh “church music” hilh a, 2010 akipan in GMF (Gospel Music Festival) pawipi ah “Worship & Music director” leh GZA (Global Zomi Alliance) ah music convener sem hi. GMI music sang kum 7 aphak ciangin Pasian in Grace AG pawlpi ah pastor semding in teel beh hi. Tua hangin MEGST (Myanmar Evangelical Graduate School of Theology), Yangon ah “pastoral study” sinbeh a, 2011 in M.Div ngah hi.\nKawlpau leh Zo pau tawh phatna leh biakpiakna (live worship) te veina tawh sem hi. Zola tawh phatna le biakpiakna (live worship) te inntek pawlpi leh kipawlna tuamtuam te tawh a makaih khop CD/DVD te anuai a bang ahi hi.\n1) Zeisu Pahtawi Ni (Rev Dr Chin Do Kham & Canaan Innkuan, Kaleymyo) – 2000\n(Phatna le Biakpiakna kikum masa pen – CD)\n2) Worship His Majesty (Agape Ministry Center, Kaleymyo) – 2006\n(Kawlgam ah Zomi te live worship masa pen – CD/DVD)\n3) Evangelistic Live Worship (Zomi Christian Fellowship, Malaysia) – 2007\n(Malaysia ah Zomi te live worship masa pen – CD/DVD)\n4) Topa Ka Phat Ding (Aizawl AG) – 2008\n(India gam ah Zomi te live worship masa pen – CD/DVD)\n5) Jesus Loves You (Zomi Community Church, Ft. Lauderdale, Florida) – 2009\n(USA ah Zomi te live worship masa pen – CD/DVD)\n6) Zeisu in Topa Hi (Rev Dr Chin Do Kham & Zomi Christian Fellowship, Tulsa) – 2011\n(Tulsa a pawlpi khempeuh kigawm khawm a Pasian Pahtawina – CD/DVD)\nTua ban ah GMI music sang kum 10 aphak ciangin Pasian lampi honsakna tawh IWS (Institute for Worship Studies), USA ah anupa un sangzom a 2015 June 14 ni-in DWS (Doctor of Worship Studies) degree leh a innkuan pihnu Siama Man Zen Niiang MWS (Master of Worship Studies) tawh, anih un sang mankhawm uh hi. Zogam bek hilo, Kawlgam bup ah “worship” tawh master leh doctor ngah masa uh hi a, anupa un “Pasian biakpiakna tawh Kawlgam ah muibun tak in semding” (to impact the nation through worship ministry) cih ngimna tawh anungta uh hi.\nPrevious: Tulaai Leitung Thuthang Tuamtuam Updates June 15, 2015\nNext: Aksi Meikhu a kilat simin leitungah siatna lian piang


url: =Zolai gelhzia Pawlkhat ~ Min gelhzia :: ZOMI DAILY\nposted on 3 September 2014 at 9:06 am Lomkholna: Article, Dalsianhung, Literature\nLeitungbup Zomi akua mapeuh tungah Zolai gelhzia pawlkhat hong tangko kikkik ing. Zolai puahsiam mipil tampi ten zong hoih a sak kim uh ahih manin, akua mapeuh in zat kim diamdiam tek dingin deihsakna lianpi tawh hong khak ing. Ki theihsakna hilo a, vei man hizaw hi.\nZolai ahi a, bang lai ahi zongin, mun le mual min, mi’ min cihte pen ahi bang lianin i gelh ding kisam hi. Yongon City cih bang pen Zangkong Siti cih bangin nong gelh ciangun khangthak momnote’ a dingin lampialna khatpeuh hong suah khak ding ka dah simsim hi.\nA diak in, media nasepna leh kipawlna tawh thu khat peuh nong suah tak uh ciangin, laimal diktak nong zat dinguh deih huai hi. Banghang hiam cih leh nomau’ influence pen khangthak ten hong ciing ding hizen mawk ahih manin, hoihtak hong ngaih sun phapha un.\nYangon City – Zangkong hilo.\nKalaymyo – Kawlpi cih tawh official in kizanglo.\nMyanmar – Kawlgam cih tawh official in kizanglo.\nChina – Sen gam cih tawh official in kizanglo.\nDo Suan Mung cih banga mal thum tawh i gelh min pen Zomite’ ngeina tawh kigelh laimal hizaw hi. Banghang hiam cih leh Zomite’ ngeina ah min mal thum kinei hamtang zaw a, a mal masa pen bel mintap-pa’ min hi a, a nunga-te pen khiatna nei-a kiphuak min malte a hihi.\nDo Suan Mung:\n“Do” pen mintap-pa’ min hi-a, “Suan” pen suan le khak, tuleta cihna hi-in, Mung pen khuam banga muanhuai, belh cing, muantaak cihna hi-in, tuleta, suanlekhakte’ a dingin mi muanhuai cihna ahihi.\nTua bang hinapi in, Dosuanmung ci-in hong gelh hi zenzen leh Zomite’ min phuahzia leh min gelhzia ngeina susia hong suak a, a khiatna zong nei nawnlo hi. Hih pen minam dangte tawh kibat lohna khat ahihi.\nMin i phuah ciangin zong, min ngaih leh min hoih theithei i phuah ding kisam mahmah hi. Min hoih khollo pen mi ten zong mang naleng in hong matnop loh uh ahih manin, min i phuah ciangin, a ngaih thei pen mah phuak ni. Zomite’ ngeina leh ciinzia ah min hoih pawlkhat a nuai ah en ni.\nHih a tunga teng pen gentehna a kong gelh hi a, a khiatna zong a hoih vive hipah lel hi. Mi dang khat peuh in, mangin hong mat phial leh zong manghoih a kaai ding min vive hipah hi. Mun le mual i gelh ciangin zong ahi bang lian mah in gel lel lehang hoih zaw hi.\nPrevious: MSN Messenger ki khakcip tading\nNext: Pu Thang Khawm Pau (leitung thuthang) panpih nading zaksakna\nPakistan gamsung ah Christian innkuankhat sungpanin mi 4 thautawh kikaplum\nAsia Pacific Summit of Refugee Meeting nuamtak kizo\nPolitical Science ngah Lungdampihna ~ Thawn Tuang\nSingapore leh Malaysia kikal meileng lampi vai letmat kithuh tading